Čišćenje počinje iz Šapca – Podrinske\nČišćenje počinje iz Šapca\nPOSLE NAJAVE ALEKSANDRA VUČIĆA O SMENI FUNKCIONERA SNS-A KOJI NISU RADILO DOBRO\nPromene u rukovodstvu, vladajuće, Srpske napredne stranke, koje lider Aleksandar Vučić već duže vreme najavljuje, izgleda počinju da se ostvaruju.\n– Oni koji nisu pošteno radili svoj posao i koji nisu radili dovoljno biće smenjeni i ustupiće mesto novim ljudima koji će umeti da brane interese stranke i Srbije bolje i jače – često govori predsednik stranke Aleksandar Vučić.\nI počelo je… baš u Šapcu\nKako „Podrinske“, nezvanično, saznaju sinoć je u Predsedništvu SNS-a održan sastanak na kome je Aleksandar Vučić, nezadovoljan radom naprednjaka u Mačvanskom okrugu, a prvenstveno u Šapcu, rešio da stvari promeni. „Riba smrdi od glave“ a ta glava je Branislav Malović, član Izvršnog odbora i koordinator SNS za Mačvanski okrug.\nBivši taksista, kome je Vučić neizmerno verovao prokockao je, izgleda, veliko poverenje svoga vođe, a kažu i kuma, i svojim (ne)radom naneo nesagledivu štetu Srpskoj naprednoj stranci ali i samom Aleksandru Vučiću na teritoriji Mačvanskog okruga.\n“Muljanja” na angro…\nKako naš izvor govori Maloviću se na teret stavlja loša kadrovska politika koju je sve ove godine sprovodio ali i “muljanje” sa lažnim diplomama i nekontrolisani odliv novca kome se ne može ući u trag jer je, uglavno, završavao u privatnim džepovima.\nMalović je, za svoje malverzacije, u Šapcu našao odane i bliske saradnike koji nisu gadljivi na zloupotrebu položaja i svega drugog što uz to ide.\nKažu, Vučić je ogorčen i na silna “blebetanja” njegovih poverenika koja oni svakodnevno kazuju na takozvanim protestima Srpske napredne stranke u Šapcu.\nBilo kako bilo “svilen gajtan” je direktno poslat “velikom veziru” Mačvanskog okruga a u narednom periodu će postati vidljivo i jasno ko će se na taj gajtan sve “okačiti”. A spisak je, kažu, podugačak. Izgleda nema nedodirljivih.\nOvim se, izgleda, mogu objasniti i sve “budalaštine” koje „šabački doktori“, “lideri” šabačkih naprednjaka, uz pomoć dece sa margina života, prave u Šapcu proteklih meseci ali se teško može dokazati da li su sva opredeljena sredstva za te namene otišle onima kojima su namenjena ili je deo zadržan i izgubio se u nekom “dubokom džepu”. Jer, očito, da je plan rušenja vlasti u Šapcu propao a da niko u šabačkom gradskom odboru SNS-a ne može da objasni zašto i kako. I pored velikih para koje su za to opredeljene.\nMeđutim, nervoza koja je sve prisutnija u nastupima i govorima „šabačkih doktora“ i njihovih saradnika sve je vidljivija. I jasno je da se nešto krupno sprema. A kako će na to reagovati „nezadovoljni građani“ koji se često pominju u govorima na protestima ispred Gradske uprave ostaje da se vidi.


Ovo je pregled DELA TEKSTA rada na temu "Odnosi sa javnošću". Rad ima 36 strana. Ovde je prikazano oko 500 reči izdvojenih iz rada.\nKada postoji intelektualni raskorak u razvoju neke naučne discipline, razvijenih zemalja i pojedinih područja, nailazi se na probleme načina definisanja, i uopšte, nivoa detaljizacije koji treba slediti u približavanju zadate teme. Svaka mlada naučna oblast, pa i odnosi s javnošću, vuče za sobom mnoštvo pogrešnih koraka prilikom razumevanja materije i implementacije znanja iz iste.\nEkonomski posmatrano, odnosi s javnošću su najrazvijeniji u SAD, gde organizacije, kako se procenjuje, na tu aktivnost izdvajaju 10 milijardi dolara godišnje. Uprkos oskudnim statističkim podacima, procenjuje se da evropske kompanije troše 3 milijarde dolara na odnose s javnošću. Ova brojka i dalje raste uspostavljanjem Evropske Unije i razvojem tržišnih ekonomija u istočnoj Evropi i novim državama bivšeg Sovjetskog Saveza. Oblasti sa velikim razvojnim potencijalom u Evropi su javni poslovi, korporativni odnosi, zdravstvena zaštita i marketinške komunikacije. Ujedno, veliki broj studenata širom sveta studira odnose s javnošću kao oblast u kojoj će graditi karijeru. U SAD, više od 250 koledža i univerziteta nudi programe u oblasti odnosa s javnošću, dok se ovaj predmet studira na oko 80 evropskih univerziteta. I mnogi azijski univerziteti, posebno na Tajlandu, imaju studijske programe odnosa s javnošću.\nOvaj rad predstavlja pokušaj da se kroz osnovne definicije i razradu karakterističnih pojmova, priđe i uđe u svet odnosa s javnošću, što ujedno povlači i razbijanje karakterističnih predrasuda, koje odnose s javnošću asocijativno izjednačavaju sa marketingom, sužavaju na komuniciranje s medijima, ili na organizaciju specijalnih događaja.\nIstina je da odnosi s javnošću predstavljaju globalnu aktivnost sa izvanrednim mogućnostima za razvoj. Izazov je definisati i u praksi sprovesti odnose s javnošću na način koji će, u javnom interesu, podsticati razumevanje i harmonične odnose među narodima i organizacijama.\nODNOSI S JAVNOŠĆU (Public Relations- PR)\nDefinicija i osnovne karakteristike\nOdnose s javnošću se obično definišu na osnovu najlakše uočljivih aktivnosti, kao što su publicitet u novinama, televizijski intervju sa portparolom organizacije, ili na osnovu pojavljivanja slavne ličnosti na nekom specijalnom događaju.\nOno što ljudi ne razumeju jeste da su odnosi s javnošću proces koji podrazumeva brojne suptilne i dalekosežne aspekte. Taj proces obuhvata istraživanje i analizu, formiranje politike, programiranje, komunikaciju i povratnu spregu, od brojnih vrsta publike. Praktičari odnosa s javnošću deluju na dva različita nivoa- kao savetnici svojih klijenata ili najvišeg rukovodstva organizacije, i kao tehničari koji proizvode i šalju poruke kroz razne medijske kanale.\nOdnosi s javnošću (Public Realations -PR) su posebna vrsta poslovnih aktivnosti, koje se preduzimaju radi planiranog i smišljenog komuniciranja, uspostavljanja i održavanja odnosa sa okolinom, sa ciljem da se stvori povoljan publicitet i imidž organizacije, kao i istupanje protiv glasina i priča koje se povremeno javljaju. Ova delatnost je svakako usmerena u više pravaca: razvija se poseban način ophođenja, komuniciranja i kontaktiranja među zaposlenima u okviru jedne organizacije; ona pored toga obuhvata i poseban vid komuniciranja i ophođenja prema potrošačima tj. kupcima, ali i poseban oblik konteksta i odnosa prema poslovnim partnerima, investitorima, dobavljačima, medijima, konkurentima, finansijskim institucijama, javnim službama, stručnim institucijama i mnogim drugim.


Domirana poljoprivredna oprema u okviru projekta "Zasad za zajednicu Lučani" - LUČANI INFO | Najnovije vesti\nDomirana poljoprivredna oprema u okviru projekta “Zasad za zajednicu Lučani”\nPoljoprivredna oprema donirana je u okviru projekta “Zasad za zajednicu Lučani”, koji su po treći put zajednički finansirali – Opština Zollikon iz Ciriha, uz podršku gospodina Nebojše Račića iz Turice i Opština Lučani, a sproveo IDC.\nKroz ova tri zajednička projekta ukupno 25 porodica iz Guče, Dljina, Viče, Živice, Kotraže, Krstaca, Gornje Kravarice, Goračića, Gornjeg i Donjeg Dubca, i drugih sela, dobilo je sadnice za podizanje zasada maline, jagode i borovnice.\nNajuspešnije od ovih porodica kroz prethodne projekte dobile su zaštitne mreže, sisteme i pumpe za navodnjavanje, a sada i motokultivator, kosačice, plastenik, tarupe i drugu poljoprivrednu opremu.\nSvim porodicama obezbeđena je obuka i savetodavna podrška u gajenju voća. Cilj realizovanih projekata bio je da porodice iz ruralnih predela opštine Lučani osnaži da stvore svoj nezavisan izvor prihoda i time ih ekonomski podrži i olakša život na selu.\nOpština Zollikon je prilikom poplava koje su pogodile Opštinu Lučani uputila humanitarnu pomoć, ali i donirala kuhinju osnovnoj školi u Guči.\nProjekat “Zasad za zajednicu Lučani” finansirale su opština Zollikon iz Ciriha i Opština Lučani, a implementatori su IDC i Opština Lučani.\nGuča dobija luksuzni turistički kompleks: 2 miliona evra za rekonstrukciju hotela “Nordic”\nPodela novogodišnjih paketića u okviru projekta “Romske svečanosti”


CNN: Problem za SAD što je Turska kupila ruske rakete S-400 napravljene za obaranje aviona NATO - Izazov\nCNN: Problem za SAD što je Turska kupila ruske rakete S-400 napravljene za obaranje aviona NATO\nNovi magazin 13. jula 2019. 16:35\nPre dve godine Turska je objavila da će kupiti ruski sistem protivraketne odbrane S-400, jer su Sjedinjene Države odugovlačile prodaju američke alternative, a za SAD je problem što su te ruske rakete napravljene za obaranje aviona NATO, piše danas američka TV CNN.\nSporazum vrednosti dve milijarde dolara sproveden je ove sedmice, i ima posledice daleko veće od troškova za budžet za odbranu u Ankari.\nIsporuka dovodi u pitanje decenije strateške saradnje Turske i SAD, čak i statusa Turske kao članice NATO-a. Verovatno se time poništava veliki ugovor da Turska kupi američki borbeni avion F-35 za čije obaranje je posebno projektovan S-400.\nSporazum o S-400 učvršćuje već produbljene odnose turskog predsednika Redžepa Tajipa Erdogana i njegovog ruskog kolege Vladimira Putina – dva lidera koja nemaju vremena za one koji ih osporavaju kod kuće, a koji su potrebni jedan drugom u Siriji. I to turskim oružanim snagama daje napredno oružje koje je sposobno da pokrije većinu Sirije i starog protivnika Turske – Grčku, takođe članicu NATO-a.\nS-400 može srušiti avione na udaljenosti od 240 kilometara i presresti balističke rakete do 60 kilometara daleko.\nU suštini, to je destabilizirajuća kupovina u regionu kojem još destabilizacije ne treba, a za Tursku to je potvrda o njenoj nezavisnosti kao glavnoj regionalnoj sili, komentariše CNN.\nErdogan i Sjedinjene Države već godinama su u sukobu. Turski predsednik je izjavio da su SAD zaštitile Fetulaha Gulena, sveštenika i stanovnika američke Pensilvanije, koga Ankara optužuje za pokušaj državnog udara 2016. godine. Erdogan je nekoliko je puta tražio ekstradiciju Gulena, ali nema ni naznake da će američke vlasti pristati.\nErdogan i drugi visoki članovi njegove vladajuće Partije pravde i razvoja (AKP) često su igrali na antiameričko raspoloženje konzervativne, nacionalističke baze svoje stranke.\nErdogan je takođe bio ljut zbog američkog saveza s kurdskom vojskom u Siriji – IPG – u kampanji za poraz Islamske države. Turska smatra IPG terorističkom grupom, povezanom s domaćom PKK koja se protiv turske države bori više od tri decenije.\nNapetosti ima još. Dve strane se ne mogu složiti o uspostavljanju sigurne zone za izbeglice na severu Sirije. CNN je ove sedmice izvestio da američka vojna obaveštajna služba prati gomilanje turskih oklopnih jedinica koje možda planiraju prekogranične borbene operacije, te raste zabrinutost da će američke trupe u severnoj Siriji biti uhvaćene „između čekića i nakovnja“.\nS druge strane, Vašington je bio ogorčen zbog zatvorskih kazni američkim državljanima u Turskoj – pastor Endrju Branson je najistaknutiji primer, kao i turskom osoblju koje radi u američkoj ambasadi. Vašington te kazne smatra politički motivisanim. Trampova administracija uzvratila je sankcijama protiv vodećih turskih ministara.\nBilo je i tenzija zbog odgovora na ubistvo saudijskog novinara Džamala Kašogija u Istanbulu – i onoga što se smatralo ambivalentnim pristupom Ankare u suočavanju sa Islamskom državom, posebno u periodu 2015-16.\nSporadične pretnje Turske da će zatvoriti američku vazdušnu bazu u Indžirliku bile su njena još jedna iritantna odluka.\nAli, sve te teškoće blede u odnosu na posledice sporazuma o S-400. Čak i pre prvih isporuka, SAD su upozorile da će isključiti Tursku iz programa isporuke najnovijih borbenih mlaznjaka F-35 i da će obustaviti obuku njenih pilota za te avione.\nErdogan je rekao da bi isključivanje Turske iz programa F-35 bilo „pljačka“, budući da je Ankara već uložila više od milijardu dolara u konzorcijum koji gradi te avione. Sve u svemu, planirala je da kupi 116 komada.\nSAD su takođe zapretile novim sankcijama ako Turska sprovede ugovor o S-400, što je navelo Erdogana da tokom Samita G-20 kaže: „O tome ne može biti govora među dva strateška partnera. Mislim da to ne bi trebalo da se desi“.\nAmerički predsednik Donald Tramp je predložio da se sankcije ublaže, ali mnogi u Kongresu su odlučni da Tursku treba kazniti.\nPo američkom federalnom zakonu (Zakon o suzbijanju američkih neprijatelja putem sankcija), administracija mora nametnuti najmanje pet različitih kazni Turskoj. Kolike će kazne to biti, tek treba da se vidi.\nNATO je takođe zabrinut da će sporazum o S-400 uticati na sposobnost Turske da sarađuje s drugim članovima tog saveza. „Interoperabilnost naših oružanih snaga je od suštinske važnosti za NATO i za vođenje naših operacija i misija“, rekao je jedan zvaničnik.\nRusija je, naravno, oduševljena time što ne samo da je prodala S-400 jednoj članici NATO-a, već je pomogla da se produbi jaz između Turske i SAD. Turska kupovina je takođe odlična reklama za rusku odbrambenu industriju koja očekuje da će Indija biti sledeći kupac S-400, navodi CNN.\nA tu je i Sirija. Predsednik Vladimir Putin je naveo Tursku da se pridruži „procesu Astana“ s Rusijom i Iranom o budućnosti Sirije, u suštini potisnuvši Ujedinjene nacije i SAD.\nSada je Erdoganu potrebna ruska podrška da bi sprečila ofanzivu Asadovog režima u provinciji Idlib koju drže pobunjenici, gde Turska ima mirovne trupe, ali i podržava nekoliko pobunjeničkih frakcija.\nAko Turska želi da ima bilo kakav uticaj na budući oblik Sirije, ona mora da se angažuje s Rusijom. Kupovina S-400 pomogla je cementiranju tog neophodnog, mada ne i nužno toplog odnosa, komentariše CNN.\nIznad svega, dolazak prve serije opreme S-400 u Ankaru u petak je najdramatičniji primer trenda koji seže u prošlost do „Arapskog proleća“. Erdogan, koji je na vlasti već više od 15 godina, želi da Tursku pretvori u nezavisnu i uticajnu silu u regionu, koja više ništa ne duguje Sjedinjenim Državama i kojoj više ne treba američki nuklearni kišobran koji je štiti decenijama.\n„Držeći maslinovu grančicu“ – piše CNN – turski ministar odbrane Hulusi Akar izjavio je da Turska još razmišlja o kupovini i američkih raketa „Patriot“ da bi „pokrila potrebu za dalekometnim sistemom odbrane od aviona i raketa“.\nOn je takođe rekao da kupovina S-400 „ni na koji način ne znači promenu strateške orijentacije Turske“.\nMeđutim, čini se da je kurs turske strategije postavljen, ukazuje CNN.\nAron Štajn je napisao u časopisu „Forinj afers“ da Erdogan i AKP „ne misle da je njihov odnos s Vašingtonom ni blizu vredan onoliko koliko to Vašington misli“.\nU istom smeru Stiven A. Kuk, dugogodišnji analitičar Turske, kaže da Ankara „nije partner kakav je nekada bila. Ubuduće američka politika treba da se zasniva na činjenici da, iako Turska nije neprijatelj Sjedinjenih Država, ona im nije ni prijatelj“.\n„A svoje najbolje avione ne delite sa zemljama koje vam nisu prijatelji“, zaključuje CNN.\nKRAJ TURSKO-AMERIČKOG SAVEZNIŠTVA: Vašington razmatra povlačenje svih 50 nuklearki iz…\nTusk očekuje da već danas sve bude jasno u vezi s Bregzitom\nProgonio devojku preko odraza u njenim očima i odvukao je u mrak: Napasnik od kog…\nKatalonski separatisti marširaju ka Barseloni gde će u petak biti masovne…\nKRAJ TURSKO-AMERIČKOG SAVEZNIŠTVA: Vašington razmatra povlačenje svih…\nProgonio devojku preko odraza u njenim očima i odvukao je u mrak:…\nKatalonski separatisti marširaju ka Barseloni gde će u petak biti…\nBrnabić: Napredak u reformi javne uprave postignut zahvaljujući…


"Crno-belima" su poene doneli Roman Amojan u kategoriji do 55 kilograma, Davor Štefanek (do 60 kg), Aleksandar Maksimović (od 66 kg) i Timofej Dejiničenko (do 96 kg).\nDirektor Partizana Rajko Baltić nije krio oduševljenje nakon odbrane veoma vrednog međunarondog trofeja, osvojenog prošle sezone u Novosibirsku.\n"Ovo je sjajan dan za nas, pošto smo uspeli da nadmetanje u Ankari krunišemo velikim trijumfom", rekao je Baltić i dodao da su u turskoj pestonici bili prisutni najbolji evropski rvači.\nOn je napomenuo da je trenutno "sav 'krem' evropskog rvanja skoncetrisan u sedam klubova" koji su se prethodnih dana nadmetali u Ankari.\n"Biti pobednik Kupa kupova Evrope u ovakvoj konkurenciji nije mala stvar. Mi smo imali velikih problema pred početak ovog takmičenja, ali smo ih uspešno prebrodili i na kraju postigli izuzetan rezultat", zaključio je Baltić.\nKup kupova u rvanju\n(UŽIVO) SRBIJA - PORTUGAL "Orlovi" se raspali u dva minuta, "štikla" u padu Rikardinja nas je načela, Koeljo duplirao vođstvo


Cilj osnivanja Javnog komunalnog preduzeća „Prostor“ Sombor je razvoj i unapređenje delatnosti koje mu se poveravaju kao delatnosti od opšteg interesa i od posebnog značaja za Grad Sombor.\nOdlukom o osnivanju Javnog komunalnog preduzeća „Prostor“ Sombor, u skladu sa Zakonom o javnim preduzećima, između ostalog se reguliše i zaštita životne sredine.\nJavno komunalno preduzeće u obavljanju svoje delatnosti obezbeđuje potrebne uslove za zaštitu i unapređenje životne sredine i sprečava uzroke i otklanja štetne posledice koje ugrožavaju prirodne i radom stvorene vrednosti čovekove sredine. Statutom Javnog komunalnog preduzeća detaljnije se utvrđuju aktivnosti preduzeća radi zaštite životne sredine, saglasno zakonu i propisima osnivača koji regulišu oblast zaštite životne sredine.\nBudući da se na grobljima tokom kalendarske godine generiše velika količina biootpada, odnosno organskog otpada (ostaci opalog lišća, grane, uvelo cveće i dr.), JKP“Prostor“ – Sombor ima tendenciju i afinitete za proizvodnjom velike količine komposta, odnosno humusa.\nPropisi kojima se reguliše zaštita životne sredine su Zakon o zaštiti životne sredine („Sl. glasnik RS“, br. 135/2004, 36/2009 i 72/2009), Zakon o upravljanju otpadom („Sl. glasnik RS“, br. 36/2009), Zakon o ambalaži i ambalažnom otpadu („Sl. glasnik RS“, br. 36/2009), Zakon o zaštiti od buke u životnoj sredini („Sl. glasnik RS“, br. 36/2009 i 88/2010), Zakon o zaštiti vazduha („Sl. glasnik RS“, br. 36/2009), Zakon o hemikalijama („Sl. glasnik RS“, br. 36/2009 i 88/2010), Zakon o proceni uticaja na životnu sredinu („Sl. glasnik RS“, br 135/2004 i 36/2009) i dr.\nZakonom o zaštiti životne sredine uređuje se integralni sistem zaštite životne sredine kojim se obezbeđuje ostvarivanje prava čoveka na život i razvoj u zdravoj životnoj sredini i uravnotežen odnos privrednog razvoja i životne sredine u Republici Srbiji. Sistem zaštite životne sredine čine mere, uslovi i instrumenti za: održivo upravljanje, očuvanje prirodne ravnoteže, celovitosti, raznovrsnosti i kvaliteta prirodnih vrednosti i uslova za opstanak svih živih bića, zatim, sprečavanje, kontrolu, smanjivanje i sanaciju svih oblika zagađivanja životne sredine. Subjekti sistema zaštite životne sredine su Republika Srbija, autonomna pokrajina, opština, odnosno grad, tj. jedinica lokalne samouprave, preduzeća i preduzetnici, naučne i stručne organizacije i druge javne službe, građanin, grupe građana, njihova udruženja, profesionalne ili druge organizacije. Svi subjekti sistema zaštite životne sredine dužni su da čuvaju i unapređuju životnu sredinu.


Ovom prilikom podsećamo na uspešnu saradnju DIVK sa Evropskim udruženjem za integritet i vek konstrukcija (European Structural Inegrity Society) − ESIS od samog osnivanja DIVK 2001. godine, ali i skoro dve ranije decenije naučne i stručne komunikacije u razvoju primene mehanike loma u rešavanju praktičnih problema sigurnosti konstrukcija u eksploataciji i obezbeđenja njihovog projektovanog veka.\nPrepoznatljiv doprinos razvoju saradnje DIVK i ESIS dao je profesor Stojan Sedmak, osnivač DIVK i njegov predsednik od 2001 do 2007. godine. Veliki broj članova DIVK aktivno je učestvovao u radu evropskih konferencija, odnosno međunarodnih kongresa o lomu, koje su u ovih nekoliko decenija održane pod okriljem ESIS. Danas su šezdeset pet članova DIVK − članovi ESIS preko DIVK.\nProšle godine (2010) Komisija ESIS je dodelila priznanje ESIS za izuzetan doprinos u oblasti razvoja i primene mehanike loma u oceni integriteta konstrukcija za dva istaknuta čalna DIVK i ESIS, profesora Stojana Sedmaka i profesora Dragoslava Šumarca.\nIdući u susret 10. (jubilarnoj) godišnjoj skupštini DIVK, objavljujemo aktuelni spisak članova DIVK koji su i članovi ESIS preko DIVK.


SNSD pokušao ucjeniti Stanivukovića, EVO KAKAV SU ODGOVOR DOBILI – Banjaluka24\nSNSD će uložiti amandman na prijedlog budžeta grada Banjaluka za 2022. godinu kojim će traži da se svim penzionerima u Banjaluci isplati jednokratna novčana pomoć od po 100 KM! Ali, šta se stvarno krije iza ove inicijative.\nPredsjednik banjalučkog Gradskog odbora SNSD-a Vlado Đajić je rekao da su se na ovaj korak odlučili zato što penzioneri spadaju u najugroženiju populaciju.\n“Imajući u vidu njihov ekonomski status i potrebe predložićemo da se svim penzionerima u gradu dodijeli pomoć od po 100 KM”, rekao je Đajić.\n“Biće još amandmana na prijedlog budžeta za iduću godinu, koji su usmjereni na unapređenje grada”, rekao je Đajić za “Srpskainfo”.\n“To su ogromna sredstva i sa tim novcem se može napraviti grad najboljim i najljepšim, ali to gradonačelnik neće uraditi, jer ne zna raditi. To je pokazala ova godina koja je propala”, zaključio je Đajić.\nIpak, šta se krije iza ove inicijative i da li SNSD želi samo da pomogne ugroženim penzionerima?\n“Ciljevi inicijative inicijative SNSD-a za isplatu jednokratne pomoći penzionerima u iznosu od 100KM su masakriranje budžeta grada socijalnim davanjima, onemogućavanje infrastrukturnih projekata, predstavljanje Stanivukovića kao nesposobnog i sakupljanje predizbornih poena”, jasan je politikolog Darko Kuzmanović.\nOn smatra da je ova inicijativa nešto na šta se nikako ne bi smjelo pristati i to iz dva razloga:\n“Prvo – lokalna zajednica ne smije preuzimati obaveze viših nivoa vlasti,\nDrugo – ako je postoji dobra namjera, ona mora da ide prema Vladi, a ne Banjaluci.”\n-Amandmanski masakr u režiji SNSD se nastavlja, napisao je gradonačelnik Banjaluke Draško Stanivuković na svom Tviter profilu kao odgovor skupštinskoj većini u Banjaluci da će na narednom skupštinskom zasjedanju amandmanom na budžet grada za narednu godinu tražiti po 100 KM za sve penzionere na području Banjaluke, kojima će taj iznos biti uplaćen za električnu energiju.\nIzvor: Buka /Banjaluka.net\nNezakonita smjena: Prijedor mora da plati oko 30.000 KM


Hocu.ba Tri glavna razloga zašto je NEUSPJEH ključ uspjeha – Hocu.ba\nTri glavna razloga zašto je NEUSPJEH ključ uspjeha\nU redu je doživeti neuspeh, ali nikada nije u redu odustati. Svaka osoba u životu doživi stagnaciju rasta koju smo skloni da okarakterišemo kao neuspeh. Ali, ukoliko neuspeh iskoristite kao podstrek za rast možete dosegnuti neslućene visine jer ćete konstantno videti stvari iz bolje perspektive. Poslednje što treba da uradite jeste da blokirate sebe neuspehom.\nAutor Admin iskustvo neuspjeh profitiranje savjeti Thomas Edison\n« Semir Musić – Bivši kickboxer, danas certificirani Google AdWords stručnjak\nUspjeh Almine Haskić: IT inženjerka koja razvija aplikaciju za NASA-ine pametne naočale »


Pomoćniku direktora Kancelarije Vlade Srbije za Kosovo i Metohiju zaduženom za zaštitu kulturne baštine Dušanu Jovoviću danas nije bilo dozvoljeno da preko administrativnog prelaza Jarinje uđe na Kosmet, saopšteno je iz ove kancelarije.\nJovović je trebalo da posjeti dva srpska manastira, gdje se sredstvima Kancelarije Vlade Srbije za Kosovo i Metohiju gradi konak i umjetnička radionica.\n"Sprečavanje predstavnika Kancelarije za Kosovo i Metohiju da obavljaju svoj posao je protivzakonit i necivilizacijski akt neprijateljstva prema srpskom narodu i njegovoj kulturi u južnoj pokrajini", navodi se u saopštenju.\nU saopštenju je istaknuto da "Priština nikakvim zabranama neće moći da spreči državu Srbiju da pomaže svom narodu i Srpskoj pravoslavnoj crkvi (SPC) na Kosovu i Metohiji".\nKancelarija za Kosovo i Metohiju je od 2014. godine finansirala više od 170 projekata u srpskim crkvama i manastirima na Kosovu i Metohiji, a među najznačajnijim projektima izdvajaju se radovi izvršeni u Srpskoj pravoslavnoj bogosloviji Svetih Kirila i Metodija u Prizrenu i manastirima Gračanica, Visoki Dečani, Sveti Arhangeli i Banjska.\nDušan Jovović Kosmet


Bačevac: U odnosu prema migrantima Sandžaklije položile ispit humanosti – Sandzaklive.rs\nBačevac: U odnosu prema migrantima Sandžaklije položile ispit humanosti\n0 524 1 minuta čitanja\nPoslanici republickog parlamenta Srbije raspravlajli su danas o Predlogu zakona o potvrđivanju potpisanog Sporazuma između Vlade Republike Srbije i Vlade Republike Severne Makedonije, a koji se odnosi na borbu protiv krijumčarenja migranata u cilju sprečavanja trgovine ljudima.\nPoslanik SDP-a dr Muamer Bačevac istakao je da je Srbija od početka migrantske krize reagovala adekvatno.\nLjudi su na putu kroz našu zemlju dobili i privremeni smeštaj i hranu i lekarsku pomoć – naveo je Bačevac. On je u Skupštini Srbije naglasio da su Sandžaklije još jednom položile ispit humanosti i kada je u pitanju odnos prema migrantima.\n„Na žalost, u jeku migrantske krize plasirano je mnogo dezinformacija, mnogo lažnih vesti i neki politički pokreti i političke stranke su zloupotrebili ovo pitanje da bi na populizmu gradili svoj rejting. Većina građana Srbije je blagonaklona prema migrantima i ne tretira ih kao neku opasnost, ali treba reći i da je niži prag tolerancije u sredinama gde se nalaze prihvatni centri, naročito na severu naše zemlje”, rekao je Bačevac.\nPodsetio je da u Sandžaku, u Tutinu i Sjenici, postoje azilantski centri, koji su, kako je naveo Bačevac, jako dobro organizovani i u kojma migranti žive udobno.\n„Moram da pohvalim odnos lokalnog stanovnoštva prema njima. Još jednom su Sandžaklije pokazale da su ljudi otvorenog srca i da imaju poseban senzibilitet za pomoc onima koji ma je pomoć najpotrebnija,”rekao je on.\nBačevac je na kraju istakao, da brojne humanitarne organizacije iz Sandžaka pomažu migrantima, ne samo u Srbiji već šalju pomoć centrima u regionu, pre svega u Bosni i Hercegovini u vidu gardarobe i drugih poterpština, u nadi da će ovim unesrećenim ljudima bar malo olakšati stanje.\nNa takav stav SDP-a reagovala je sa mesta predsedavajućeg, što, kako naglašava Bačevac, nije u skladu sa poslovnikom, poslanica Saveza vojvođanskih Mađara Elvira Kovač i iznela stav svoje stranke o migrantima, nakon čega je Bačevac ukazao na povredu poslovnika.\nSDP Skupština Srbije Muamer Bačevac\nOdržano suđenje protiv Islamske zajednice u Srbiji po tužbi Ramiza Dugopoljca (Video)\nU Njemačkoj produžen lockdown do 7. marta


Sirijska vojska istiskuje teroriste iz više provincija - 30.10.2015, Sputnik Srbija\nSirijske vladine snage istiskuju teroriste u provincijama Hama, Homs, Damask, Alepo i Latakija, saopštio je načelnik Generalne operativne uprave Generalštaba... 30.10.2015, Sputnik Srbija\n18:20 30.10.2015 (Osveženo: 18:21 30.10.2015)\nSirijske vladine snage istiskuju teroriste u provincijama Hama, Homs, Damask, Alepo i Latakija, saopštio je načelnik Generalne operativne uprave Generalštaba Oružanih snaga Rusije Andrej Kartapolov.\nPrema rečima ruskog generala Andrej Kartapolov, u rejonu Alepa sirijska vojska je oslobodila 19 naselja.\n„Vladine snage su odbile sve kontranapade militanata i nastavljaju sa ofanzivom na Kvajters sa namerom da ga potpuno deblokiraju“, rekao je Kartapolov.\nOn je naveo da se u provinciji Latakiji militanti istiskuju iz 9 naseljenih mesta.\n„U ravnici jedinice vode oštre borbe za zauzimanje grada Salmija“, pojasnio je general.\nKartapolov je naglasio da je u centralnom delu zemlje kao rezultat aktivnih dejstava sirijska vojska oslobodila 12 gradova u provinciji Hama.\n„Oružane snage Sirije razvijaju dalju ofanzivu u pravcu severa“, naveo je general.\nOn je saopštio da je u provinciji Homs, tokom ofanzive vladinih snaga i jedinica narodne policije, oslobođen grad Snisel i da su potpuno blokirane jedinice terorista u naseljenim mestima Ed Dar el Kabira, Sem Ali i Teir Mala.\n„U rejonu Damaska nastavljaju se teške borbe u kvartu Istočna Guta. Sirijska vojska ima značajne uspehe u rejonu gradova Dume i Hule. U pravcu Džaubara vladine snage nastavljaju da vode ofanzivne akcije sa ciljem okruživanja militanata koji se nalaze u ovom rejonu“, zaključio je general.


U Belorusiji pritvoreno više od 30 stranih militanata - Sputnjik Srbija\n13:56 28 Januar 2021\nU Belorusiji pritvoreno više od 30 stranih militanata\n12:22 29.07.2020 (osveženo 12:31 29.07.2020) Preuzmite kraći link\nBeloruska policija noćas je privela više od 30 militanata strane privatne vojne kompanije u blizini Minska, javila je državna agencija Belta.\nU ovom trenutku nema zvaničnih saopštenja policije Belorusije.\nPres-služba Ministarstva unutrašnjih poslova zemlje nije potvrdila ove informacije za Sputnjik, ali nije ih ni demantovala.\nRanije je predsednik Belorusije Aleksandar Lukašenko izjavio da u zemlji neće biti revolucija, jer „nema revolucionara“. On je, istovremeno, naglasio da će vlasti činiti sve kako bi sprečile „majdane“ u zemlji.\nLukašenko je istakao da bi takav scenario samo vodio zemlju ka uništenju. Beloruski predsednik smatra da je to potrebno „nekom spolja“ ko želi da oslabi vlast, a zatim uradi sa državom ono što želi. Istovremeno, Lukašenko nije pozvao da se glasa za njega i izjavio je da je „to svačiji posao – kako hoćete tako i uradite“.\nU Belorusiji će se 9. avgusta održati predsednički izbori. Aktuelni šef države kandidovao se za šesti mandat. Osim njega, u trci učestvuje još pet kandidata: bivša poslanica donjeg doma parlamenta Ana Konopacka, kopredsednik javnog udruženja Govori istinu Andrej Dmitrijev, lider Beloruske socijaldemokratske partije Gramada Sergej Čerečenj i supruga popularnog beloruskog video-blogera Svetlana Tihanovska.


Moje je tvoje - Besplatno čuvanje matičnih ćelija\nProgram besplatnog čuvanja matičnih ćelija\nKao jednu od usluga, Bio Save je u saradnji sa Bio Save Fondacijom osmislio program besplatnog čuvanja matičnih ćelija “Moje je tvoje”.\nSvako dijete koje je bolesno dobiće priliku da već na porođaju brata ili sestre dobije jedan vrijedan poklon koji mu može spasiti život.\nProgram “Moje je tvoje” je specifično osmišljen da bi se ugroženim porodicama pružila prilika da sakupe matične ćelije iz krvi pupčane vrpce svog očekivanog novorođenčeta i da se iste sačuvaju bez ikakve nadoknade, sa ciljem daljeg liječenja oboljelog prvostepenog srodnika u bliskoj budućnosti.\nDa bi se porodice kvalifikovale za program “Moje je tvoje”, dijete mora da ima dijagnozu bolesti koja trenutno spada u red oboljenja koja se mogu liječiti matičnim ćelijama iz krvi pupčane vrpce, da postoji dokaz o prvostepenom krvnom srodstvu, i da postoji onkolog/hematolog koji se slaže sa tim da se dato oboljenje može liječiti uz upotrebu matičnih ćelija. Bio Save će obezbijediti komplet za sakupljanje krvi i obradiće i sačuvati uzorak krvi iz pupčane vrpce novorođenčeta, do trenutka kada se ukaže potreba da se isti iskoristi, bez zaračunavanja bilo kakvih troškova datoj porodici.\nBio Save snosi sve troškove koje vam zaračunava porodilište koje je uključeno u postupak sakupljanja uzorka krvi iz pupčane vrpce vašeg novorođenčeta kao i sve naknade za transport uzorka do naše laboratorije.


Odnos prema pešacima - Svi razlozi zašto su pešaci ugroženi u saobraćaju - Auto-škola Zeleni Signal - Kragujevac\nPešaciZakon o bezbednosti saobraćaja\nPropisi koji regulišu odnos vozača prema pešacima\nKada je reč o obuci pešaka, i pored velikog broja poginulih pešaka, ne postoji nijedna institucija koja bi se bavila obrazovanjem pešaka za bezbedno učestvovanje u saobraćaju.\nZbog neposedovanja spoljašnje zaštite, pešaci imaju status ranjivih učesnika u saobraćaju jer prilikom kontakta sa vozilom gotovo uvek bivaju povređeni.\nStradanje pešaka u saobraćaju\nSa povećanjem sudarne brzine raste i rizik od smrtnog stradanja pešaka na ovaj način:\npri brzini od 30 km/h gine 10% pešaka,\npri brzini od 40 km/h gine 20% pešaka,\npri brzini od 50 km/h gine 40% pešaka,\nU slučaju sudarne brzine od 80 km/h, šanse da pešak preživi gotovo ne postoje.\nIz ovog primera vidimo da povećanje brzine od samo 10 km/h, sa 40 na 50, povećava duplo šansu da pešak pogine.\nIz tog razloga je ograničenje brzine u naselju, koje je nekada bilo 60 km/h, smanjeno na 50 km/h.\nPešak je lice koje se kreće po putu, odnosno koje po putu\nsopstvenom snagom vuče ili gura vozilo, ručna kolica, dečje prevozno sredstvo, kolica za nemoćna lica,\nlice u dečjem prevoznom sredstvu,\nlice u kolicima za nemoćna lica koje pokreće sopstvenom snagom ili snagom motora,\nlice koje klizi klizaljkama, skijama, sankama ili se vozi na koturaljkama, skejtbordu i sl.\nPešak je učesnik u saobraćaju.\nKoje su površine namenjene za kretanje pešaka?\nPešačka staza je put koji ne namenjen isključivo za kretanje pešaka.\nVozač je dužan da obrati pažnju na pešake koji se nalaze na kolovozu, stupaju na kolovoz ili iskazuju nameru da će stupiti na kolovoz.\nPostupanje vozača prema pešacima\nsmanjiti brzinu kretanja vozila,\nzadržati bezbedno odstojanje,\nočekivati iznenadno stupanje pešaka na kolovoz,\nbiti u pripravnosti za blagovremenu reakciju (bezbedno izbegavanje konflikta sa pešakom ili bezbedno zaustavljanje vozila).\nNa delu puta na kome se kreću deca, odnosno su postavljeni saobraćajni znakovi o učestvovanju dece u saobraćaju , vozač je dužan da se kreće sa povećanom opreznošću, tako da može blagovremeno da zaustavi vozilo.\nPo pravilu, pešak ne sme da se kreće i zadržava na kolovozu, a ukoliko se nađe na kolovozu, njegovo prisustvo i ponašanje je specifično i predstavlja potencijalnu opasnost od nastanka konflikta.\nAko ne postoji površina koja je namenjena za kretanje pešaka (trotoar, pešačka staza), pešaci mogu koristiti za kretanje kolovoz u širini najviše do 1 m, računajući od ivice kolovoza.\nUkoliko se pešak kreće po kolovozu na putu van naselja, mora da se kreće što bliže levoj ivici kolovoza u smeru kretanja (tako da mu vozila dolaze u susret), na način kojim ne ometa ili ne sprečava saobraćaj vozila.\nIzuzetno, pešak može da se kreće uz desnu ivicu kolovoza samo kada je takvo kretanje za njega bezbednije (nepregledna krivina, provalija, usek, odron i sl.).\nKretanje desnom stranom se odnosi i na pešaka koji gura ručna kolica, bicikl, bicikl sa motorom ili motocikl i osobe sa invaliditetom koje se kreću u invalidskim kolicima.\nKada se kreću kolovozom, pešaci su dužni da se kreću jedan za drugim, osim lica koje vodi dete mlađe od 7 godina starosti. Lice koje vodi dete se mora kretati tako da dete bude bliže ivici kolovoza.\nUticaj odraslih na ponašanje dece u saobraćaju\nU saobraćaju pa i u Zakonu je prepoznat značaj uloge odraslih na ponašanje dece pa su za prekršaje koji su počinjeni u prisustvu dece predviđene više, odnosno strože sankcije.\nKada prilazi pešačkom prelazu, vozač mora da prilagodi brzinu vozila tako da u svakoj situaciji koju vidi ili ima razloga da predvidi može bezbedno da zaustavi vozilo ispred pešačkog prelaza.\nPešak je dužan da koristi pešački prelaz ili posebno izgrađen prelaz ukoliko oni postoje.\nPešak sme da pređe kolovoz van pešačkod prelaza ukoliko ne postoji pešački prelaz sa leve strane na udaljenosti od 100m i sa desne strane na udaljenosti od 100m.\nVozač koji skreće na bočni put na čijem ulazu ne postoji pešački prelaz, dužan je da propusti pešake koji su već stupili ili stupaju na kolovoz.\nKada vozač skreće na bočni put na kome nema pešačkog prelaza, zakonodavac ne obavezuje vozača da prepozna nameru pešaka da će stupiti na kolovoz.\nUkoliko je pešak koji prelazi kolovoz na pešačkom prelazu daleko od trake kojom se kreće vozilo, vozač tog vozila nije dužan da stane sve dok ne postoji šansa da ugrozi brzinu i pravac kretanja pešaka (da pešak mora da uspori, ubrza ili skrene na neki stranu kako bi izbegao kontakt sa vozilom).\nPre nego što započne prelazak preko kolovoza, pešak mora da se uveri da li je vozač uočio njegovu nameru.\nAko su pešaci deca, nemoćna lica, slepe osobe koje se kreći uz pomoć belog štapa i/ili psa vodiča, osobe sa invaliditetom koje se kreću u invalidskim kolicima ili za kretanje koriste druga ortotičko-protetička pomagala, vozač je obavezan da zaustavi vozilo i da ih propusti.\nIz ovog člana zakona se vidi da ako su u pitanju navedena lica, nedvosmisleno je rečeno da vozač ima obavezu da zaustavi vozilo pre pešačkog prelaza odnosno po uočavanju ovih lica da se približava pešačkom prelazu sa namerom zaustavljanja vozila, bez obzira na aktivnosti pešaka.\nKretanje pešaka na motoputu i autoputu nije dozvoljeno. Po pravilu, obaranje pešaka u ovim uslovima je gotovo uvek tragično.\nSaobraćajne nezgode sa pešacima\nKada se posmatra ukupan udeo pešaka u svim saobraćajnim nezgodama, uočava se da pešaci procentualno učestvuju od 7% do 8.5%.\nU petogodišnjoj analizi (2010 – 2014) saobraćajnih nezgoda, ustanovljeno je da je svaka treća saobraćajna nezgoda sa poginulim, svaka četvrta sa povređenim i svaka trinaesta evidentirana nezgoda je bila nezgoda sa pešakom.\nU Srbiji, pešaci ženskog pola učestvuju u 54% a muškog pola u 46% slučajeva u saobraćajnim nezgodma.\nSa druge strane, kada se analiziraju saobraćajne nezgode sa poginulim pešacima, muškarci imaju udeo od 63%.\nSmrtno stradanje pešaka izraženije je u poslednja četiri meseca u godini. Po statistici, najrizičniji mesec za stradanje pešaka je oktobar.\nNajrizičniji dani za stradanje pešaka su dani vikenda i petak. Posebno rizičan dan za pešake je subota,kada je evidentirano najviše poginulih pešaka i najviše pešaka sa teškom telesnim povredama.\nNajviše pešaka gine u periodu od 17 do 22 časa. Drugi rizičan period je od 12 do 14 časova.\nAko ste mislili da najviše pešaka strada prilikom pretrčavanja kolovoza, statistika ne govori tako.\nNajviše pešaka se obori dok hodaju (74.7%) pa tek onda dok trlče (25.1%).\nVidljivost pešaka u noćnim uslovima\nNajviše saobraćajnih nezgoda sa pešacima se desi noću kada nema ulične rasvete. Iako farovi na vozilima osvetljavaju od 40 do 80 metara, to ne predstavlja daljinu na kojoj ćemo osvetliti tj. ugledati pešaka.\nIstraživanja su pokazala da će vozač pešaka ugledati kada bude osvetljena trećina visine pešaka.\nU noćnim uslovima (bez ulične rasvete, bez mesečine i bez zaslepljivanja farovima vozila iz suprotnog smera):\nPešak u tamnom odelu se uočava na udaljenosti od 26 m na suvom kolovozu.\nPešak u sivom odelu se uočava na udaljenosti od 31 m na suvom kolovozu.\nPešak u svetlom odelu se uočava na udaljenosti od 38 m na suvom kolovozu.\nKada je kolovoz mokar, pešak u tamnom odelu se uočava na udaljenosti od 19 m.\nKada se govori o ugroženosti pešaka prema starosti, najugroženiji su pešaci starosti preko 65 godina. Upravo ova kategorija pešaka najčešće gine u saobraćaju.\n69% pešaka je stradalo van pešačkog prelaza.\nCategories: Pešaci, Zakon o bezbednosti saobraćaja June 3, 2021 Leave a comment\nPreviousPrevious post:Zašto je kucanje SMS poruka opasnije od alkohola?NextNext post:Starosni uslovi za dobijanje vozačke dozvole


Karijev "ples" za kraj – 45 poena za osmo mesto - mediji.net\nGolden Stejt Voriorsi savladali su Memfis Grizlise u poslednjem meču regularnog dela sezone – 113:101.\nVoriorsi su završili na osmom mestu na Zapadu i čekaju protivnika u plej-inu.\nAko Portland TrejlBlejzersi u noći između nedelje i ponedeljka pobede Denver Nagetse, Voriorsi će u plej-inu igrati protiv Los Anđeles Lejkersa.\nU slučaju da Nagetsi pobede Portland, a Lejkersi ostvare pobedu, Portland i Voriorsi igraće u plej-inu.\nNeverovatan je večeras bio Stef Kari, koji je ubacio 45 poena, uz šut iz igre 16/36...\nstef kariUskoro još vesti


Obeležena 103. godišnjica Topličkog ustanka\nDržavnom ceremonijom u centru Prokuplja, kraj Spomenika Topličanima palim u ratovima 1912-1918. i žrtvama narodnog ustanka 1917. godine, obeležena je 103. godišnjica od izbijanja Topličkog ustanka.\nPripadnici Ministarstva odbrane i Vojske Srbije, Ministarstva za rad, boračka i socijalna pitanja, predstavnici Topličkog upravnog okruga i grada Prokuplja, kao i članovi brojnih udruženja koja neguju tradicije oslobodilačkih ratova, polaganjem venaca odali su poštu palim junacima, a izveden je i prigodan umetnički program u realizaciji Doma kulture u Prokuplju, saopštilo je Ministarstvo odbrane.\nUstanak koji je krajem februara i početkom marta 1917. godine zahvatio Toplicu i Jablanicu i proširio se na ostale delove pod bugarskom okupacijom, sastavni je deo oslobodilačke borbe srbskog naroda u Prvom svetskom ratu. Ustanak je predstavljao produžetak otpora započetog u Srbiji od trenutka kada se srbska vojska povukla preko Albanije i trajao je skoro sve do njenog povratka u otadžbinu. Bio je to jedini i pravi ustanak u pozadini frontova, iza koga su postojale elementarna organizacija i jasna koncepcija borbe za slobodu.


Rekonstrukcija ulice Nikola Pašić u Sokobanji\nU toku je kompletna rekonstrukcija ulice Nikole Pasica u Sokobanji. Radovi obuhvataju rekonstrukciju kolovozne konstrukcije, rekonstrukciju vodovodne mreze i izgradnju trotoara na slobodnom delu javnog zemljista.\nU toku je kompletna rekonstrukcija ulice Nikole Pasica u Sokobanji. Radovi obuhvataju rekonstrukciju kolovozne konstrukcije, rekonstrukciju vodovodne mreze i izgradnju trotoara na slobodnom delu javnog zemljista. Izvodjac radova je Preduzece za puteve Zajecar, a vrednost radova je oko 16 miliona dinara. Zbog radova ulica Nikole Pasica je zatvorena za saobracaj koji je preusmeren na Dragovicevu ulicu, koja ce za vreme trajanja radova biti dvosmerna.


Vulkani Italije uzrok zemljotresa: Oslobodili energiju i podstakli podrhtavanje tla Istaknuto\nSkorašnje erupcije vulkana u Italiji oslobodile su veliku količinu energije, što je dovelo do toga da sukobljeni tektonski blokovi usljed talasa energije pokušavaju da zadrže svoje ravnotežno stanje, zbog čega dolazi do talasanja i ljuljanja jednog bloka, odnosno zemljotresa, objasnio je porijeklo potresa u regionu Dragoman Rabrenović, direktor Geološkog zavoda Srbije.\nRabrenović podsjeća da su zemljotresi ispoljeni procesi na površini zemljine kore, da su kratkotrajni i brzi, a dešavaju se kada dođe do oslobađanja određene količine energije koja se akumulirala u dubljim slojevima zemljine kore, objavila je N1 Beograd.\n"Ona je danas vrlo seizmički aktivna", napominje sagovornik N1.\nPokazujući mapu istorije potresa u regionu, direktor Geološkog zavoda ukazuje da su se najjači zemljotresi jačine od 5 do 7 Rihtera dogodili na istoj liniji. Dodaje, međutim, da su se odatle preselili u područje Nevesinja, što su, kako kaže, zone visokog krša gdje se formiraju visoka naponska stanja.\nOslabio virus u Italiji: Italijanski virolog smatra da bi virus mogao toliko oslabiti da bi vakcina mogla biti i nepotrebna\nConte je "potpuno miran": Ne očekuje otvaranje sudske istrage\nU Albaniji dan žalosti, 25 poginulih\tNovi jak potres, troje povrijeđeno


Radulović je bio izabran za najkorisnijeg igrača prvenstva, a njegov dolazak u reprezentaciju Srbije je bio pun pogodak za budućnost srpskog vaterpola.\nDolazak jer je momak rođen u Rijeci najpre trebalo da igra za Hrvatsku, što se nije desilo.\nSve mlađe kategorije reprezentacije Hrvatske je prošao Marko Radulović, jedan je od najvećih talenata svetskog vaterpola što se igrača rođenih 2001. tiče, ponikao je u čuvenom Primorju - a onda prešao u Vojvodinu.\nTo je bio ključan potez, došao je u Srbiju Radulović, posle Novosađana igrao za Šabac, a onda i niški Radnički, da bi se na jesen 2020. priključio juniorskoj reprezentaciji Srbije pošto je mladi vaterpolista otkrio kako je hrvatski savez bio potpuno nezainteresovan za njega, niti ga je bilo ko kontaktirao po odlasku u Srbiju.\nHrvati su pozvali, ali kasno, kada je Radulović upao u srpski vaterpolo sistem, a sada već i počeo da donosi medalje našoj zemlji sa drugim srpskim vaterpolo talentima.\nInače, novu medalju srpskom vaterpolu donela je i reprezentacija do 17 godina, koja je juče u finalu Evropskog prvenstva pobedila Grčku, te došla do zlata.


Tanjug 3. januara 2019. 18:52\nIpak, ukazuje Al Džazira Balkans, mnogi odlaze „na crno“, ne ođavljujući se.\n„Navodno se u te tri godine iselilo čak 230.000 ljudi. Iako se podaci od izvora do izvora razlikuju, tome treba dodati i nezvanične brojke, u koje su uračunati i iseljeni u poslednje dve godine, a tada se dolazi do brojke od preko 300.000“, navodi Al Džazira Balkans.\nAl Džazira Balkans ocenjuje da se razmere iseljavanja verovatno najbolje vide u vreme božićnih i novogodišnjih praznika, pre svega u Slavoniji, koja je od svih hrvatskih regija zasad najviše pretrpela posledice „odliva mozgova“ i radne snage.\nS druge strane, navodi Al Džazira Balkans, u hrvatskim medijima „iz drugog plana“ se probija priča da je proces iseljavanja počeo da se usporava.\n„A prema nekim projekcijama, Hrvatska bi do 2050. godine mogla da ostane bez 800.000 stanovnika, dok će joj istovremeno trebati čak milion novih radnika“, zaključuje Al Džazira Balkans.


Sociolog Jovo Bakić: Srbija je najnejednakije društvo u Evropi - MIC - Medijski istraživački centar\n"Obično se govori da je prosečna plata u Srbiji 390 do 400 evra, medjutim ne kaže se da 80 odsto zaposlenih prima manje od tog iznosa", kazao je Bakić na tribini "Kako menjati stvarnost" koju je organizova Pokret slobodnih stanara iz Niša.\nOn je kazao da statistika takodje govori da 75 odsto zaposlenih u Srbiji prima manje od 312 evra.\n"Još nije izmišljena reč koja koja dobro opisuje našu situaciju. Najbliža tome je verovatno reč katastrofa. Da li je to posledica objektivnih teškoća ili posledica mafijaškog sistema?", zapitao se Bakić.\nOn je kazao da smo u proteklih 28 godina postojanja višestranačkog sistema "svedoci gradnje patronažno -klijentelističkog sistema".\n"Stranke imaju patrone koji grade klijentelističku mrežu u okviru stranke. Na osnovu toga gradi se politička karijera, a ona u Srbiji služi za brzo bogaćenje", istakao je Bakić.\nPrema njegovim rečima, lovci na plen pronalaze patrona unutar stranke i poslušni su mu do iznemoglosti i besmisla, ali na taj način grade karijeru i dobijaju posao bilo u opštini bilo u javnom preduzeću.\nOn je rekao da postojeće stanje nije moguće promeniti glasanjem za postojeću opoziciju zato što je bila vlast i učestvovala u gradnji takvog sistema.\nBakić je istakao da je izlaz iz postojeće situacije da se gradjani sami organizuju i medjusobno povezuju na bazi solidarnosti, na lokalu, ali i izmedju lokala.\n"Mi moramo znati da se kuvamo u istom loncu i pre nego što budemo sasvim skuvani moramo iskočiti iz tog lonca, a to možemo samo zajedno. Pojedinačno to ne ide", izjavio je Bakić.\nPotrebno je, dodao je on, udruživanje na lokalu kao što je to Pokret slobodnih stanara u Nišu, Ne davimo Beograd i Lokalni front u Kraljevu.\nOn je rekao da za nas ima nade ako smo spremni da se ne prodamo za radno mesto ili deterdžent i sapun, već da se borimo za onakvo društvo kakvo bi voleli da imamo.\nSociolog Djokica Jovanović istakao je da su u Nišu da su sve političke garniture koje imamo, i vlast i takozvana opozicija, poslednjih godina temeljno razorile gradsku privredu.\n"Niš je 70-tih godina ima 130.000 do 140.000 stanovnika, a u svojoj privredi je upošljavao 60.000 ljudu. Sada sa 300.000 stanovnika u takozvanoj privredi nema ni 5.000 zaposlenih", kazao je Jovanović.\nNiš je bio, dodao je Jovanović, jako privredno središte, a sada slušamo kako će biti turističko mesto.\nNa tribini organizovanoj u Regionalnom centru za obrazovanje Niš govorili su i Vladimir Marović i Predrag Voštinić iz Lokalnog fronta Kraljevo.


Prvi Montenegro Beer Fest na Cetinju\nCETINJE – U cilju povećanja turističke ponude Cetinja i razvoja brenda „Belgrade Beer Fest“, grad Cetinje i Beogradska kulturna mreža organizovaće prvi „Montenegro Beer Fest“ od 18. do 28. jula na Cetinju.\nGradonačelnik Cetinja Aleksandar Kašćelan je izrazio uverenje da će ova manifestacija doprineti turističkoj i kulturnoj promociji Cetinja i Crne Gore, ali i novom pozicioniranju Cetinja kao mesta koje nudi raznovrsne zabavne, kulturne, gastronomske i sportske sadržaje u toku cele godine.\n„U tom nastojanju, kao prirodni partneri i saradnici, nametnuli su se Nacionalna turistička organizacija Crne Gore i Beogradska kulturna mreža, koja već 16 godina u Beogradu uspešno organizuje „Beer Fest“, pod čijim brendom će biti organizovan i prvi „Montenegro Beer Fest““, istakao je Kašćelan na jučerašnjoj konferenciji za novinare.\n„Posebna vrednost, koja nas je dodatno osnažila u nameri da „Montenegro Beer Fest“ bude organizovan na Cetinju, jeste da ovaj tip manifestacije nije usmeren samo ka jednoj ciljnoj grupi, već nudi pažljivo birane sadržaje namenjene svim starosnim dobima. Inkluzivan je u smislu objedinjavanja ugostiteljsko-turističkih usluga i ponude lokalnih proizvođača, i konačno, promoviše proaktivnu zaštitu životne sredine“, rekao je Kašćelan.\nDirektor marketinga „Belgrade Beer Fest“-a Aleksandar Srdić rekao je da taj festival slovi za najposećeniji te vrste u jugoistočnoj Evropi, sa 16 godina uspešnog trajanja i 8,5 miliona posetilaca, te da je namera da „Montenegro Beer Fest“ postane tradicionalna manifestacija.\n„U prethodnih 16 godina dobili smo mnogo poziva iz Crne Gore povodom organizovanja Beer Festa, ali smo u ovome sa Cetinja prepoznali iskrenost. Cetinje ima veliki festivalski potencijal i nakon prve posete odmah se rodila ideja kako bi manifestacija trebalo da izgleda“, kazao je Srdić.\nOn je najavio da će festivalski prostor činiti sedam zona sa različitim programskim sadržajima i gastronomskom ponudom.\n„Jedna zona će biti posvećena isključivo muzičkom programu sa velikom ponudom piva. Imaćemo zonu namenjenu promovisanju klasične muzike, ali i društveno odgovornu zonu“, rekao je Srdić i naveo da se namera gradskih vlasti o novoj turističkoj ponudi Cetinja poklopila sa vizijom organizatora festivala.\nPredsednik kraft pivara Crne Gore Srđa Jovović rekao je da je „Montenegro Beer Fest“ prava prilika za predstavljanje domaćih proizvođača piva.\n„Za kraft pivare ovo je veliki događaj, gde će proizvođači moći da se predstave kako građanima Crne Gore, tako i turistima, koji će moći da uživaju u muzičkom festivalu i probaju nova piva. Predstavićemo domaće ukuse, zajedno ćemo učestvovati u ovom spektaklu i podržati proizvođače iz Crne Gore“, rekao je Jovović.\nPrva velika prezentacija „Montenegro Beer Festa“ biće na 41. Međunarodnom sajmu turizma, koji će biti održan od 21. do 24. februara u Beogradu, i tada će biti potpisan i ugovor o organizaciji festivala.


australijan open 2020 mimomir kecmanovic andreas sepi rezultat\nKecmanovića je na startu grend slema pobedio iskusni Italijan Andreas Sepi i to u tri seta, 6:4, 6:4, 7:6(3).\nSepi je ka drugom kolu Australijan opena krenuo smirenom, strpljivom igrom - napravio je brejk za 3:2, a iako je propustio brejk/set loptu pri vođstvu od 5:4, u narednom gemu je stigao do osvajanja uvodne deonice.\nU drugoj je takođe jedno oduzimanje servisa (ponovo za 3:2) bilo dovoljno, a u trećoj je viđeno malo više drame. Na rani brejk Italijana Kecmanović je odgovorio brzo, stigavši od 0:2 do 3:2. Ipak, kada je na red došao taj-brejk, 35-godišnji Sepi je 15 godina mlađeg rivala brzo uhvatio "u mašinu", osvojio pet od šest početnih poena i nedugo zatim obezbedio trijumf.\nOn će u drugom kolu Australijan opena igrati protiv Stana Vavrinke, koji je Damira Džumhura pobedio sa 7:5, 7:6(4), 4:6, 6:4.


NK Bosna: Skupština kluba u četvrtak – Magazin Plus\nHome/NK Bosna: Skupština kluba u četvrtak\nNK Bosna: Skupština kluba u četvrtak\nDanas je u prepunoj Velikoj sali Općine Visoko održana sjednica ,a jedina tema je bila visočka Bosna .Sastanak je trajao 2 sata , mnogi članovi i simpatizeri Bosne su se javljali za riječ i iznosili svoja viđenja trenutnog stanja u klubu, a ono je katastrofalno.\nBivši trener Bosne Ivo Ištuk je najdirektnije iznio svoj stav rekavši da se ovaj sastanak trebao održati još prije pola godine kada se Bosna mogla spasiti i dodao da je ulaganje u omladinski pogon jedini ispravni put kojim treba da se krene .\n“Bosna nema novaca da kupuje igrače, a još sumnjivog kvaliteta dok svoje vlastite da odbacuje. Upravo to smo radili prethodnu godinu i došli smo do nikad teže situacije u klubu. Moramo napraviti strategiju za narednih 10 godina, nije bitno u kojoj ligi igramo” – rekao je Ištuk\nOpćinska načelnica Amra Babić pozvala je sve privrednike sa područja visočke Općine da se odazovu i pomognu Bosni na bilo koji način.\nSkupština kluba, na kojoj će biti izabrano novo rukovodstvo od 11 članova, će biti održana u četvrtak u Velikoj sali Općine Visoko od 17 h.\nUpozorenje: Rijeka Fojnica nije pogodna za kupanje


Stižu jeftini avio-prevoznici - Nadlanu.com\nStižu jeftini avio-prevoznici\nVršilac dužnosti generalnog direktora civilnog vazduhoplovstva Srbije, Dragoljub Trgovčević, najavio je da bi od septembra na srpskom tržistu mogle da se pojave evropske avio-kompanije koje jeftino prevoze putnike. On je na konferenciji za novinare rekao da bi i Srbija ove jeseni mogla da počne primenu sporazuma o zajedničkom evropskom nebu koji svim avio-kompanijama omogućava slobodan pristup tržištu. Trgovčević je istakao da je Direktorat 29. juna ove godine sa Evropskom unijom potpisao sporazum o uspostavljanju zajedničkog evropskog vazduhoplovnog područja koji bi Skupština Srbije trebalo da ratifikuje tokom jeseni. On je naveo da sporazum omogućava svim evropskim i domaćim avio-kompanijama da lete na bilo kojoj liniji u Evropi, ističući da će slobodan pristup tržištu i slobodno formiranje cena koristiti građanima, ali da može da ugrozi domaće kompanije koje ne budu spremne na konkurenciju.\nTrgovčević je kazao da je za primenu sporazuma neophodno i uvođenje evropskih antimonopolskih propisa koji zabranju da država bude vlasnik ili novčano pomaže avio-kompanije. On je najavio da će Direktorat civilnog vazduhoplovstva Srbije polovinom novembra biti primljen u Zajedničke vazduhoplovne vlasti Evrope (JAA), što je još jedan od uslova za primenu sporazuma. Trgovčević je dodao da je za ponovno dobijanje kategorije jedan američkih vazduhoplovnih vlasti (FAA), koja omogućava avio-kompanijama da lete u Sjedinjene Američke Države (SAD) potrebno da srpski avio-prevoznik ispuni uslove i zvanično uputi zahtev FAA.\n„Inspektori FAA ne mogu da izvrše kontrolu i utvrde da li postoji mogućost dobijanja „kategorije jedan“, ukoliko ne dobiju zvaničan zahtev avio-prevoznika za dozvolu za letove u SAD“, kazao je on. Direktor sektora za sigurnost i nadzor vazduhoplovstva Velibor Vukašinović naveo je da su eksperti FAA u januaru ove godine obavili tehničku inspekciju u Direktoratu civilnog vazduhoplovstva i dali pozitivnu ocenu. On je naveo da je ukoliko Jat ervejz (Jat Airways) želi da leti za SAD, potrebno da iznajmi avion i da on sleti na beogradski aerodrom istučući da je FAA odobrio Direktoratu da izvrši proveru i prijem tog aviona. Trgovčević je potvrdio i da je prvi domaći jeftini avioprevoznik "Centavija" (Centavia) dobio dozvolu za letenje, kao i da je u maju izdata dozvola za letenje kompaniji Master er (Master air), kćerki-firmi crnogorskog "Montenegroerlajnsa" (Montenegro Airlines). (“Pregled”)


Privreda Archives - Ilidža News\nNOVI BREND NA TRŽIŠTU BIH\nOd osnivanja 2010. godine, pa do proširenja i unapređenje poslovanja u 2018. godini kompanija DT d.o.o. Sarajevo novim asortimanom robe i usluga bosanskohercegovačkom tržištu nudi proizvode visokog kvaliteta, sa pristupačnim cijenama. Da je tržište Bosne i Hercegovine otvoreno za nove...\nPOUZDANOST 2018 – KONFERENCIJA POSVEĆENA KOMPANIJAMA IZ BIH KOJE OSTVARUJU IZNADPROSJEČNE REZULTATE\nPriča o uspjehu, napretku, povjerenju i pouzdanosti i ove godine okuplja samo one najbolje iz poslovnog svijeta Bosne i Hercegovine – Konferencija “Pouzdanost 2018” godine održana je 28. novembra 2018. godine u Hotelu Hills na Ilidži. “Pouzdanost u modernom poslovanju...\nNarušena likvidnost jedna je od najvećih opasnosti za tržište i može izazvati ozbiljne probleme kako za firme, tako i za domaću privredu u cjelini. Zato pouzdane kompanije moraju imati posebno mjesto u poslovnom svijetu, a jedan od značajnijih pokretača pozitivnog...\n14, Novembar, 2018\nHoše komerc u svoj ponudi pored hrane, grickalica Bony, Merka kafe ima i slastičarstvo, odnosno proizvodnju kolača, koju je podigao na veći nivo pokretanjem tvornice slastica. Izet Bozalija, vlasnik i direktor firme Hoše komerc u razgovoru za poslovni portal Akta.ba je kazao kako svoje...


Potpredsednik Vlade Republike Srbije i ministar unutrašnjih poslova dr Nebojša Stefanović poručio je danas, nakon sastanka sa ministrom unutrašnjih poslova Republike Azerbejdžan Ramilom Usubovim, da Srbija ostaje posvećen prijatelj i partner Azerbejdžanu u oblastima strateškog partnerstva koja su definisali predsednici dve zemlje, zahvalivši se posebno na principijelnoj podršci ove države prilikom glasanja protiv članstva takozvanog „Kosova“ u Interpolu.\nNakon potpisivanja Memoranduma o razumevanju o naučno-obrazovnoj saradnji između Policijske akademije Ministarstva unutrašnjih poslova Republike Azerbejdžan i Kriminalističko-policijske akademije Republike Srbije, ministar Stefanović je poručio da su zadaci dva ministarstva unutrašnjih poslova orijentisani ka svakodnevnom napretku i dostizanju još veće efikasnosti dve policije.\n„Dogovorili smo se da u oblasti borbe protiv organizovanog kriminala, terorizma, visokotehnološkog kriminala, postignemo još bolju saradnju i da zajedničkim naporima učinimo sve što je moguće da naši profesionalci svakodnevno razmenjuju informacije i iskustva. Imaćemo razmenu timova koji će dolaziti i u jednu i u drugu zemlju kako bi razgovarali o onome šta su iskustva svake države u borbi protiv kriminala“, poručio je Stefanović.\nStefanović je poručio da današnje potpisivanje Memoranduma garantuje i razmenu u oblasti rada policijskih akademija, ne samo znanja i iskustva, već i studenata i da na takav način pokazujemo da smo spremni da razmišljamo o strateškim stvarima, koje će doprineti efikasnosti i podizanju kapaciteta rada dve policije\nNakon sastanka ministar Stefanović se zahvalio ministru Usubovu što je Azerbejdžan poštovao Rezoluciju Ujedinjenih nacija glasanjem protiv prijema tzv. „Kosova“ u Interpol, napomenuvši da Srbija takvu prijateljsku odluku nikad neće zaboraviti.\nMinistar unutrašnjih poslova Azerbejdžana Ramil Usubov poručio je da Republika Azerbejdžan po pitanju teritorijalnog integriteta i suvereniteta Republike Srbije ostaje pri svom jedinstvenom stavu.\nUsubov se zahvalio ministru Stefanoviću na gostoprimstvu, poručivši da će bratska saradnja biti nastavljena kroz uzajamnu saradnju i razmenu eksperata na poslovima koje obavljaju dva ministarstva.\n„Imamo zajedničko mišljenje da treba da produbimo bratske i prijateljske odnose koji su započeti zvaničnom posetom vašeg predsednika Azerbejdžanu kada je potpisan memorandum o strateškom partnerstvu“ istakao je Usubov.\nUsubov je, pre sastanka sa ministrom Stefanovićem, položio venac na spomen-obeležje policijskim službenicima MUP-a Srbije koji su poginuli na dužnosti.


Dan online - Hronika: Vukčević se kandidovala za VDT-a - 2019-11-05\nHronika TRI KANDIDATA HOĆE FUNKCIJU IVICE STANKOVIĆA\nLidija Vukčević Vukčević se kandidovala za VDT-a\nNa konkurs za vrhovnog državnog tužioca prijavilo se troje kandidata, među kojima je i specijalni državni tužilac Lidija Vukčević, potvrđeno je portalu „Vijesti“ iz Tužilačkog savjeta.\n– Na javni oglas za izbor vrhovnog državnog tužioca do sada se prijavilo troje kandidata, s tim što napominjemo da će konačna informacija o prijavljenim kandidatima biti saopštena za dva dana, nakon što pristignu eventualne prijave koje su poslate putem pošte, a imajući u vidu da je danas poslednji dan za podnošenje prijave na navedeni oglas – saopšteno je iz Tužilačkog savjeta.\nOsim Vukčevićeve, na ponovljeni konkurs za vrhovnog državnog tužioca javili su se i bivši poslanik Socijalističke narodne partije Danka Marković i profesor Blagota Mitrić, čija je kandidatura ranije osporena jer, navodno, ne ispunjava uslove da obavlja tu funkciju. On je to negirao i saopštio da nema nikakih prepreka da naslijedi Ivicu Stankovića.\nNa jednoj od ranijih sjednica Tužilačkog savjeta, tijesnom većinom za vršioca dužnosti VDT-a izabran je dosadašnji vrhovni državni tužilac Ivica Stanković. Njemu je mandat istekao u oktobru, a s obzirom da će u maju naredne godine ispuniti uslov za penziju, neće se ponovo kandidovati.\nStanković se pri isteku mandata našao u centru afere o korupciji u tužilaštvu.


Saga Hakaton 2019 - Saga - New Frontier Group\nZavršen je i drugi po redu 24-časovni Saga Hakaton\nGlavna tema ovogodišnjeg Hakatona bila je Formiranje segmenata korisnika u skladu sa strategijom\nPrezadovoljni prošlogodišnjim Hakatonom, i ove godine smo odlučili da podržimo projekat Brand New Engineers, u organizaciji EESTEC LC Beograd.\nNa ovogodišnjem Hakatonu održanom 14. i 15. decembra u prostorijama naše kompanije, takmičilo se 27 učesnika podeljenih u 6 ekipa. Učesnici su bili sa Elektrotehničkog fakulteta, Fakulteta tehničkih nauka, Fakulteta organizacionih nauka, Matematičkog fakulteta i Fakulteta Informacionih Tehnologija.\nUčesnicima se na samom početku obratili Milen Janjić, direktor Sektora za razvoj sopstvenih softverskih proizvoda, i Milan Jevtić, direktor Softverske divizije.\nMilen je istakao značaj Hakatona i edukacije koju učesnici stiču učešćem, ali ne one edukacije koja se uči na fakultetu, već su učesnici imali priliku da nauče kako se stvara softver koji se koristi, navodeći da International Property Software podrazumeva visok nivo kreativnosti i stvaranje novih vrednosti.\nGlavna tema ovogodišnjeg Hakatona bila je Formiranje segmenata korisnika u skladu sa strategijom (Unsupervised Learning). Učesnici Hakatona su imali mentore koji su u našem Machine Learning timu i koji su im bili dostupni tokom celog Hakatona: Miloš Bijanić, Tamara Ćirić i Srđan Jovanović. Sama ideja je bila da učesnici rade na dva realna projekta zasnova na mašinskom učenju, na kojima rade naše kolege. Takmičari su dobili materijale na osnovu kojih su trebali da kreiraju business case i tehničko rešenje.\nPrvi deo Hakatona bio je vezan za bankarsku industriju, gde su imali izazov da se suoče sa problemom na kom naše kolege interno rade, gde su kandidati imali priliku da rade na realnim podacima iz bankarske industrije, odnosno podacima koji se koriste za nasu CRM platformu Selectu.\nDrugi deo zadatka bio je zasnovan na lokacijskim podacima našeg G# projekta, gde je bila ideja da kreiraju segmentaciju i kretanje jednog korisnika kroz shopping centar. Na osnovu ponašanja posetilaca tržnih centara kreira se segment i time se agregiraju podaci o njihovom kretanju, sezonalnosti kretanja, zadržavanju, zonama koje posećuju.\nSvrha podataka koji su se koristili za vreme hakatona bila je da se naprave segmenti klijenata bankarskog sektora i shopping centra, u skladu sa određenom marketing strategijom. Pored toga što je ML deo bio orijentisan na korišćenje određenih modela da izvrši segmentaciju, trebalo i da se stvori neka biznis vrednost, odnosno da li to rešenje može da se iskoristi, da se nadogradi i implementira. Prilikom glasanja, 30% ocene se odnosila baš na tu biznis vrednost, a 70% ocene je bilo tehničko rešenje i kako su se snašli sa ML strukturom i tehnologijom, kao i interfejs koji je prikazivao rezultate rada.\nIako su svi timovi prikazali dobre ideje i rešenja zadatka, za čije su rešenje imali samo 24h, žiri je jednoglasno i sa najvećom ocenom proglasio za pobednika tim Jagode, čiji su članovi bili Iva Milojković, Gojko Čutura, Nikola Kesić, Dušan Jovanović i Jana Kovačević. Na drugom mestu je bio tim Otpisani, a treće mesto zauzeo je tim Šurikeni. Sve pohvale i za ostale timove koji su učestvovali u našem Hakatonu: Lads, Prirodna Neinteligencija i Sagsofon.\nSve čestitke i pohvale za pobednički tim!


ALU&PVC na sajmu u BAU Minhenu\nalu&pvc na BAU sajmu\nALU&PVC na sajmu u BAU Minhenu Istaknut\nObjavljeno u Dogadjaji Napisano Urednik januar 25 2019\tveličina teksta\tSmanji veličinu teksta Povećaj veličinu teksta\nNa sajmu građevinarstva BAU koji je održan sredinom januara u Minhenu naša revija ALU&PVC, jedina sa ovih prostora, je bila distribuirana na štandovima International PRESS, a imala je i svoju stanardnu izložbu na štandu instituta ift rosenhaim.\nIzlaganje i distribucija časopisa ALU&PVC na najvećem ovogodišnjem Sajmu građevinarstva BAU u Minhenu, znači i potvrdu naše vizije koija traje već punih 18 godina.\nPonosni smo što smo opet bili jedino specijalizovano glasilo sa ovih prostora koje se distribuira rame uz rame sa najeminentnijim evropskim i svetskim časopisima. Bez lažne skromnosti mislimo da nam je i mesto među najboljima, sa kojima se već 18 godina takmičimo, na koje se ugledamo, ali i koji se ugledaju na nas.\nMoramo da naglasimo da naše učešće na ovako važnom događaju i aktivna saradnja sa renomiranim institutima ift iz Rozenhajma i SKZ iz Wirzburga, čiji smo zvanični medijski partneri već više od 15 godina, predstavlja „šlag na torti“ našeg osamnaestogodišnjeg uspešnog delovanja na medijskom nebu Srbije i regiona.\nPročitano 545 puta\tPoslednji put izmenjeno Poslednji put izmenjeno januar 25 2019\nViše iz ove kategorije « Tech Days, Elumatec\tAl & PVC na konferenciji „Dani prozora i fasada“ u Rozenhajmu »


Vesti online / Vesti / Svet / Sirijska vojska oslobođa predgrađa Damaska\nSirijska vojska "juriša" na pobunjenike u okolini Damaska\nPre dve nedelje su po naređenju sirijske komande u Kabunu bacani leci sa pozivom da pobunjenici polože oružje.\nU suprotnom, vladine snage zadržavaju pravo da započnu operaciju u ovoj četvrti.\nČetvrt Kabun i okolna naselja Džobar i Duma trenutno se nalaze pod kontrolom radikalnih grupa Ahrar al Šam i Nusra front.\nPobunjenici raketirali školu u Siriji, a onda je stigla osveta Rusije!\nRanije su iz Džobara teroristi granatirali četvrt Maza, u kojoj se nalazi Ambasada Rusije.\nIzvor upoznat sa situacijom javio je da je vojska već oslobodila nekoliko stambenih područja u oblasti Barze u istočnom predgrađu sirijske prestonice.\nVojnici su uspeli da napreduju za 700 metara duboko u neprijateljsku teritoriju.\nSVET Nema predaha: Vojska Sirije već počinje operaciju za konačno oslobođenje Damaska! (VIDEO)\nSVET Palmira: Borba za vlast se nastavlja\nSVET Sirija ne miruje: Teroristi granatirali izbeglički kamp, poginulo dete\nSVET Asad poslao još 5.000 vojnika u Dumu


Susret sa visokom delegacijom Češke u Gradskoj kući - Juzne vesti %\nGradski većnik Vladislav Marjanović razgovarao je sa Njegovom ekselencijom ambasadorom Republike Češke Tomašom Kuhtom i članovima visoke delegacije Senata te zemlje o unapređenju međusobne saradnje.\nU delegaciji Senata bili su predsednik Stalne komisije za dijasporu Tomaš Černin, sekretarka te komisije Bronislava Vackova i senator Vladislav Vaclavec.\nKako je Niš jedno od središta naprednih i inovativnih tehnologija čemu teži i Češka, obostrani je interes dve strane da razvijaju saradnju na polju istraživanja, nauke, obrazovanja i kulture, rečeno je u razgovoru u Gradskoj kući.\nGosti su u razgovoru istakli da je Niš veoma važan regionalni centar sa povoljnim poslovnim okruženjem i uspešnom Kancelarijom za lokalni ekonomski razvoj o čemu su, kako su naveli, već imali prilike da čuju.\nPovod boravka delegacije je održavanje manifestacije „Dani češkog piva u Nišu“. U razgovru je pokrenuta inicijativa o poseti delegacije Niša nekom od čeških gradova u kome bi Niš bio predstavljen nekim od svojih autentičnih proizvoda.


HDZ i Most pred najtežom fazom pregovora\nBeta\t 3. oktobra 2016. 10:45\n“Danas tokom popodneva nastavljamo pregovore s Mostom. Ideja je da ove sedmice dogovorimo sve ono što je najbitnije s Mostom, kako smo i krenuli”, rekao je Plenković novinarima po dolasku u stranačku centralu u Zagrebu.\nPovodom ocena medija da je novi krug pregovora svojevrsni “Dan D” posle koga će se znati hoće li HDZ i Most formirati vladu, Plenković je rekao da “sve ide normalno” i da nema potrebe da se podižu tenzije.\n“Što se mene tiče, rokovi su jasni – 14. oktobra je prva sednica idućeg saziva Sabora i do tada ćemo sve dogovoriti”, rekao je Plenković koji je odbacio tvrdnje da se nalazi u vremenskom škripcu.\nMost bi navodno već danas trebalo da se izjasni o ponudi HDZ da dobije pet ministarstava i mesto potpredsednika Vlade, što je manje nego u dosadašnjoj vladi u kojoj Most ima šest ministara i potpredsednika. Uz to obe stranke žele mesto predsednika Sabora.


I dalje nedovoljno predstavnika CEE na liderskim pozicijama u EU | EurActiv Serbia\nI dalje nedovoljno predstavnika CEE na liderskim pozicijama u EU\nČlanice EU iz Centralne i Istočne Evrope (CEE) i dalje su nedovoljno zastupljene na vodećim pozicijama u institucijama bloka, pokazao je izveštaj o geografskoj zastupljenosti u EU za 2022.\nU izveštaju koji je uradio Juropien demokrasi konsalting (European Democracy Consulting) navodi se da su u poslednje tri godine registrovani neznatni pomaci ali da je ukupno gledano urađeno veoma malo kod imenovanja građana iz CEE na vidljivije pozicije u EU.\n"Iako su u igri brojni faktori, jasno je će odsustvo zemalja CEE sa vodećih pozicija dodatno otuđiti njihove građane od Unije", ističe se.\nIstraživanje, koje je obuhvatio 91 "top poziciju" u EU, pokazalo je da su članice iz Zapadne i Južne Evrope zajedno dobile više od 80% svih imenovanja od proširenja Unije 2004. i više od 90% imenovanja u EU institucijama, što su najprestižnije i u javnosti najvidljivije pozicije.\nIstočna Evropa (baltičke zemlje, Poljska, Rumunija i Bugarska), koje predstavljaju 21,4% članica i 13,7% populacije EU, dobila je 8,7% svih imenovanja od 2004, navodi se u izveštaju, preneo je bne IntelliNews.\nCentralna Evropa (Češka, Slovačka, Mađarska, Slovenija i Hrvatska) sa udelom od 17,9% u broju članica i od 6,2% u populaciji EU imala je od 2004. samo 5,4% svih imenovanja.\n"S obzirom da Centralna i Istočna Evropa predstavljaju 40% članica i 20% populacije EU, nema opravdanja za njihovo gotovo potpuno odsustvo sa liderskih pozicija u Uniji", navodi se.\nU izveštaju se ističe da ne treba da čudi to što se građani CEE osećaju manje povezani sa EU nego oni iz drugih regiona. Dalje se navodi da su u CEE jedine zemlje u EU sa radikalno desnim i evroskeptičnim vladama - Mađarska, Poljska i Slovenija.\nNa poslednjim izborima za Evropski parlament 2019. godine, devet od 11 zemalja CEE beležilo je manju izlaznost od EU proseka a četiri od pet zemalja Centralne Evrope bile su zemlje u kojima se najmanje glasalo sa izlaznošću od 23% do 30%.\nKada je reč o periodu 2019-2021, izveštaj je pokazao da su članice iz Zapadne i Južne Evrope dobile 70% od 60 imenovanja, Istočna Evropa 13,3% a Centralna 8,3%.\nSamo u 2021. od 13 novih mandata, osam (62%) je otišlo u Zapadnu Evropu, tri u Južnu (23%), po jedan u Severnu i Istočnu (po 8%) i nijedan u Centralnu Evropu.\nProporcionalno broju članica regiona, Zapadna i Južna Evropa su dobile 62% imenovanja u periodu 2019-2021, Istočna Evropa 13% a Severna i Centralna po 8%.\nAko se gleda po populaciji, situacija je nešto bolja i Istočna Evropa je dobila 15% a Centralna 20,5%.\nMeđutim, imenovanja iz CEE su koncentrisana na agencije EU, koje su najmanje prestižna i najmanje vidljiva tela.\nIzvor: bne IntelliNews/EURACTIV.rs


Skandal u Podgorici: Očuh silovao djevojčicu – Borba\nSkandal u Podgorici: Očuh silovao djevojčicu\nSlužbenici Uprave policije uhapsili su A.D. (31), državljanina Srbije nastanjenog u Podgorici, zbog sumnje da je na štetu djevojčice stare devet godina počinio krivično djelo silovanje, saopšteno je iz policije.\n“Djevojčica je u pratnji majke događaj prijavila policiji. Sa djevojčicom je u prisustvu službenika Centra za socijalni rad obavljen razgovor. Djevojčica je potom upućena u medicinsku ustanovu”, objasnili su iz policije.\nKako dodaju, uhapšeni je nevjenčani suprug majke djevojčice na čiju štetu je počinjeno krivično djelo.\nO navedenom događaju je upoznat nadležni državni tužilac u Višem državnom tužilaštvu koji je naložio da se A.D. liši slobode i da mu se, nakon sprovedene kriminalističke obrade, uz krivičnu prijavu privede radi daljeg postupanja.\nAmbasador Skot: SAD se neće uključivati u pregovore oko Kosova


Kemal Ademović: Nastaviti i institucionalno ojačati kontrolu rada ZZO KS – Narod i Pravda\nKemal Ademović: Nastaviti i institucionalno ojačati kontrolu rada ZZO…\n“Svakako podržavam preispitavanje rada svkog pojedinca ili ustanove pa i glavnog internog revizora ZZO KS Muamera Kosovca. No, simptomatičan je trenutak u kojem se pojavljuje ova inicijativa. ZZO KS, sa budžetom većim od 400 miliona KM, najveća je vanbudžetska institucija u FBiH. Ta i takva institucija nema Nadzorni odbor koji je ključni organ u kontroli i nadzoru trošenja novca i cjelokupnog rada ZZO KS”, navodi se u saopćenju Kemala Ademovića.\n“Statutom ZZO KS propisano je da je upravo Nadzorni odbor organ koji vrši kontrolu poslovanja. U trenutku kada ne postoji Nadzorni organ ZZO, ključno je da sa kvalitetnim radom nastavi interni revizor, posebno jer imamo situaciju da je u segmentu informatizacije sistema zdravstva već potrošena desetina miliona KM a da ni do danas nismo dobili funkcionalan sistem”, navodi se u reakciji Ademovića.


Sava Šućin, mali proizvođač velikih vina\nBack HRANA I PIĆE VINO Sava Šućin, mali proizvođač velikih vina\nutorak, 18 februar 2014 01:13\nOd kada je 2002. godine prvi put održana manifestacija „Dani vina“, u cilju afirmacije poljoprivrede i poljoprivrednih proizvođača ovog kraja, pre svega vinogradarstva i vinarstva, Rivičani su sve bolji i uigraniji domaćini. Organizatori - Mesna zajednica Rivice, Skupština opštine Irig i Turistička organizacija opštine Irig su ovu dvodnevnu manifestaciju u naselju od svega 650 stanovnika u iriškoj opštini, samo 5 km udaljenom od Vrdnika, pretvorili u glavni sremski događaj koji iz godine u godinu okuplja sve više izlagača i na hiljade posetilaca.\nReklo bi se čudo, ali kada dođete u malenu Rivicu, kada vas dočekaju ljubazni domaćini i mnoštvo malih proizvođača vina, uglavnom iz ovog kraja, i kada probate njihova vina, shvatite zašto je to tako. A tako je bilo i ove godine, 14. i 15 februara, na Dan Svetog Trifuna, kada je šatra podignuta nad sportskim terenima ispred Doma kulture bila mala da primi sve posetioce iz Beograda, Novog Sada, Rume, Iriga...\nZa najbolje belo vino ove, 2014. godine proglašen je Chardonnay Save Šućina iz Iriga, vlasnika Poljoprivrednog gazdinstva „Šućin“, koje se bavi proizvodnjom vina, rakije, konzumnog voća (šljive, breskve, kruške, kajsije).\nSava Šućin je vinograd podigao pre 7 godina, na ostacima starih i u nekom vremenu zaboravljenih zasada, na južnim padinama Fruške gore, na nadmorskoj visini od 220 metara. Tu je podigao Chardonnay i Merlot, dve vrhunske sorte, od kojih dobija do 3.000 litara vina godišnje.\n-U mojoj familiji postoji tradicija da se proizvodi vino mada su oni svi imali neke male zasade, proizvodili su za sebe, a ja pošto volim vino nastavio sam tu tradiciju samo malo ozbiljnije. Država je poslednjih godina davala i subvencije za podizanje novih zasada, koje sam ja iskoristio, nadam se na najbolji način, što je dokaz i ovaj Chadonnay koji je, proglašen najboljim ove godine - rekao je Sava Šućin i dodao da je za njega najvažnije da ima kvalitetan proizvod, što ima, i da bude viđen, da turisti i prolaznici kroz irišku opštinu to vide, da probaju da se uvere u kvalitet, a onda i kupe.\nZato posećuje ovakve i slične manifestacije, za sada samo u Sremu, ali gde god je učestvovao, tri puta u Rivici na „Danima vina“, redovno na „Pudarskim danima“ u Irigu, i slično, njegova vina pobuđuju pažnju.\nTo je jedna od onih malih vinarija koja se oslanja na porodično iskustvo i osećaj, pa ukoliko se ukus njenog vlasnika poklopi sa vladajućim ukusom publike, uspeh je zagarantovan. O tome da ima provereno dobar oslonac svedoči i diploma iz oktobra 1929. godine o osvojenoj trećoj nagradi za uzorke vina kojom je Oblasna samouprava Sremske oblasti odlikovala njegovog pretka Jovana Šućina.\nPoslednjih godina u oblikovanju vina mu pomažu brojne edukacije i predavanja koje je organizovao Poljoprivredni fakultet u Novom Sadu u Rivici, Sremskim Karlovcima, nekoliko puta na samom Fakultetu.\nPlanovi za naredni period kreću se u pravcu daljeg širenja zasada, pa samim tim i proizvodnje vina, njegovog flaširanja, kako bi se moglo distrubuirati i do nekih prodavnica.\n-Moja vina se trenutno nalaze samo u rinfuzi, jer za flaširanje bi trebalo dosta para koja ja ne mogu izdojiti. Za sada ovo je kućna varijanta, a i širenje bih ograničio na još 1.000-2.000 litara više i to bi bio moj maksimum - kaže Sava Šućin.\nNa pitanje da li od toga može da se živi, iskreno kaže da može, ali ne samo od toga. Pored vinograda, njegovo gazdinstvo se bavi i voćarstvom, što je uz vinogradarstvo i osnovna delatnost porodice. Bavi se i ratarstvom uz napomenu da desetak hektara, koliko on obrađuje, u Sremu ne smatraju dovoljom površinom da bi se neko izdavao za ratara.\nPriznanje najboljeg, njemu nije ni prvo, a sigurno ni poslednje. Sebe ne vidi u nekoj velikoj proizvodnju, jer to podrazumeva velika ulaganja, koje on ne može da isprati. I ubuduće će posećivati ovakve manifestacije i manje vinske festivale čija je osnovna svrha da vas ljudi upoznaju, da izaberu vino koje im se najviše sviđa. Jer, za dobro vino se nadaleko čuje i za njega „nije problem preći kilometražu“.


Kad ne postoji predmet oporezivanja porezom na poklon, ne postoji ni obveznik poreza po tom osnovu. Međutim, na prenos bez naknade koji jeste predmet oporezivanja porezom na poklon, obveznik poreza je poklonoprimac, i to ukoliko je predmet poklona:\n-pravo na nepokretnost koja je na teritoriji Republike, obveznik je poklonoprimac bilo da je rezident ili nerezident Republike Srbije;\n-pokretne stvari ili prava, obveznik poklonoprimac koji je rezident Republike Srbije – za stvari i prava koje se nalaze na teritoriji Republike Srbije ili u inostranstvu. Za stvari i prava koje se nalaze na teritoriji Republike Srbije, obveznik je poklonoprimac koji je nerezident Republike Srbije.\nNa primer, poklon nepokretnosti koja se nalazi na teritoriji Makedonije ili Grčke, nije predmet oporezivanja porezom na poklon u Republici Srbiji, pa ni kad je poklonoprimac rezident Republike Srbije. Poklon putničkog automobila registrovanog u Valjevu koji fizičko lice (koje nije obveznik PDV) učini nerezidentu Republike predmet je oporezivanja porezom na poklon (uz pretpostavku da je vrednost automobila preko 100.000 dinara).\nPoklonodavac nije obveznik poreza na poklon, ali je zakonski jemac za izmirenje poreske obaveze za učinjeni poklon, i to:\n-supsidijarni – ako se ugovorom nije obavezao da će izmiriti poresku obavezu po osnovu poreza na poklon\n-solidarni – ako se ugovorom obavezao da će izmiriti poresku obavezu po osnovu poreza na poklon.\nJemstvo je lično sredstvo obezbeđenja ispunjenja obaveze po osnovu poreza na poklon. Na taj način, pored poreskog obveznika, poreski organ dobija još jednog dužnika za isti poreski dug, čime se postiže veća verovatnoća da će taj dug biti naplaćen ako poreski obveznik ne bude mogao da izmiri.\nSupsidijarno jemstvo je jemstvo drugog reda – poklonodavac kao jemac je dužan da izmiri poresku obavezu tek ako je ne izmiri poreski obveznik. Poreski organ može zahtevati da poresku obavezu izmiri poklonodavac kao supsidijarni jemac nakon što iskoristi sve zakonske mogućnosti da poreski dug naplati od poklonoprimca kao poreskog obveznika (u redovnoj i prinudnoj naplati). Supsidijarni jemac je dužan da izmiri poresku obavezu ako poreski organ nije uspeo da je naplati od poreskog obveznika u visini njegovog poreskog duga.\nSolidarni jemac je dužnik istog reda sa poreskim obveznikom. Stoga poreski organ ne mora da traži izmirenje poreske obaveze od solidarnog jemca tek pošto ne uspe da se naplati od poklonoprimca kao poreskog obveznika, već može zahtevati da poresku obavezu izmiri poklonodavac i bez prethodnog pokušaja da tu obavezu naplati od poklonoprimca.\nIz prirode jemstva proizlazi da nije reč o samostalnoj obavezi, već o jemstvu za izmirenje cele tuđe obaveze, što u slučaju zakonskog jemstva za izmirenje poreza na poklon znači da obaveza solidarnog jemca podrazumeva da postoji obaveza poklonoprimca kao poreskog obveznika i da njena visina zavisi od visine te obaveze.


Potpisujem :: Sastanak sa predstavnicama Ženske parlamentarne mreže\nPredstavnica Autonomnog ženskog centra, Tanja Ignjatović, učestvovala je 15. marta 2013. godine na seminaru "Ženska parlamentarna mreža: ka uspešnoj saradnji sa nezavisnim telima, OCD i medijima" u Subotici, koji je organizovao Beogradski fond za političku izuzetnost. Seminar je usledio nakon formiranja neformalne Ženske parlamentarne mreže.\nTom prilikom, ona je članice Parlamenta upoznala sa projektom i aktivnostima AŽC-a u vezi sa Konvencijom Saveta Evrope o sprečavanju i borbi protiv nasilja nad ženama i nasilja u porodici, kao i\namandmane AŽC-a za izmene zakona u oblasti nasilja u porodici.\nCilj seminara je osmišljavanje strategije za bolju saradnju ženskog parlamentarnog tela sa partnerima, kako bi zajednički radili na zakonodavnim inicijativama, praćenju primene politika i boljoj vidljivosti inicijativa mreže. Seminaru su prisustvovale poslanice, predsednik i sekretarka Odbora za ljudska i manjinska prava i rodnu ravnopravnost, kao i poslanica Finskog parlamenta, Elisabeth Naucler i poslanice Parlamenta Federacije Bosne i Hercegovine.\nTom prilikom, ona je članice Parlamenta upoznala sa projektom i aktivnostima AŽC-a u vezi sa Konvencijom Saveta Evrope o sprečavanju i borbi protiv nasilja nad ženama i nasilja u porodici, kao i amandmane AŽC-a za izmene zakona u oblasti nasilja u porodici.


ASTRA | Rad sa mladima\nPoseban deo preventivno-edukativnih aktivnosti odnosi se na rad sa mladim ljudima. Praksa je pokazala da među žrtvama trgovine ljudima značajnu grupu čini mlađa populacija, i zbog toga je rad sa njima od posebne važnosti.\nCilj svih ASTRINIH preventivnih aktivnosti je da se mladi ljudi informišu o problemu trgovine ljudima, da im se skrene pažnja na sve opasnosti koje ovaj problem nosi, ali i da im se ukaže na mogućnosti prevencije i načine zaštite koji im stoje na raspolaganju. Upravo zbog toga, ASTRA je prisutna na svim dešavanjima koja privlače pažnju mladih, kao što su muzički festivali, Nedelja mode, koncerti…\nOsim toga, ASTRA mladim ljudima pruža pomoć pri izradi seminarskih i diplomskih radova, magistarskih i doktorskih teza iz oblasti trgovine ljudima. Od 2004. godine, ASTRA je asistirala u preko 150 ovakvih radova. Srednjoškolci, studenti i doktoranti mogu dobiti informacije o svim aspektima trgovine ljudima, kao i pomoć u pronalaženju adekvatne literature. Pored toga, studenti imaju mogućnost da neko vreme provedu u ASTRI na praksi.\nPredstavice ASTRE održale su radionicu na temu problema trgovine ljudima u okviru četvorodnevnog treninga pod nazivom „Omladinski kamp za zakonitost” koji je Centar za razvoj građanskog društva PROTECTA iz Niša, kao član ACRIMA mreže, u saradnji sa međunarodnom mrežom civilnog društva za borbu protiv organizovanog kriminala FLARE (Freedom, Legality And Rights in Europe) i uz podršku Misije OEBS-a u Srbiji organizovao u Niškoj Banji od 8. do 11. juna 2011. godine. Kamp je održan u okviru projekta „Omladinski kamp za zakonitost”, a ideja treninga je edukacija, jačanje, umrežavanje i informisanje predstavnika 16 omladinskih NVO iz Srbije za javno zagovaranje na teme borbe protiv organizovanog kriminala i afirmisanje principa zakonitosti.\nTokom aprila i maja, 2011. godine studenti završne godine Kriminalističko policijske akademije su imali prilike da slučaju seriju predavanja o različitim aspektima problema trgovine ljudima od aktera koji se bave gonjenjem učinilaca i pružanjem zaštite žrtvama. Predavanja su održali pripadnici policije, zamenica republičkog tužioca za organizovani kriminal i predstavnica ASTRE.\nU Novom Sadu je 30. marta 2011. godine održana tematska tribina na temu trgovine ljudima. To je prva u nizu tribina koje će biti organizovane u okviru projekta „Prevencija nasilja i zlostavljanja na internetu“. Tribina je bila namenjena timovima za borbu protiv nasilja i zlostavljanja koji postoje na nivou svake škole i učenicima novosadskih srednjih škola. Na tribini su govorili predstavnici ASTRE, Unicefa i novosadske policije, kao i domaćini događaja – član Gradskog veća za obrazovanje Novog Sada i predstavnica Centra za prevenciju devijantnog ponašanja kod mladih.\nU okviru projekta „Zaštita ljudskih prava žrtava trgovine ljudima i/kroz pružanje pravne pomoći“, koji se realizuje uz podršku holandskog Ministarstva inostranih poslova (MATRA program), ASTRA je 10. i 11. marta 2011. održala seminar za svršene studente i studente završnih godina Pravnog fakulteta. Uz pomoć eminentnih stručnjaka u ovoj oblasti, studenti/kinje su na ovom interaktivnom i praktičnom seminaru bili u prilici da steknu znanja o problemu trgovine ljudima, pravima žrtava i njihovoj zaštiti u krivičnom, parničnom i drugim postupcima, kao i da steknu veštine za praćenje i izveštavanje o (ne)ostvarivanju ovih prava u praksi. Najbolji polaznici će se priključiti ASTRINOM timu za praćenje suđenja za krivično delo trgovine ljudima.\nObuka vršnjačkih edukatora na temu trgovine ljudima održana je 26. i 27. novembra 2010. godine u organizaciji UG Somborski edukativni centar (SEC), kao članice ACRIMA mreže u svrhu promovisanja borbe protiv organizovanog kriminala. Projekat je imao podršku Grada Sombora u okviru realizacije lokalnog akcionog plana za mlade i predviđen je kao prva faza obuke vršnjačkih edukatora, nakon čega bi oni započeli sa edukacijom o temi trgovine ljudima u svojim sredinama. Pored predstavnika PROTECTE, predstavnika PU Sombor, SEC-a i Savetovališta za mlade Sombor, predavačice na seminaru su bile i predstavnice ASTRE. Na dvodnevnom treningu je učestvovalo 10 mladih ljudi iz srednjih škola i fakulteta u Somboru koji su bili prilično zainteresovani za temu i vrlo aktivni u toku predavanja/radionice.\nPrvi kamp mladih u Srbiji na temu borbe protiv organizovanog kriminala i korupcije „Mladi Srbije za legalnost”, održan je u Sićevu od 17. do 21. avgusta. 2010. godine Organizator kampa bila je NVO Protecta iz Niša, članica FLARE mreže. Učesnici – mladi ljudi iz osam nevladinih organizacija iz Srbije – su imali priliku da čuju različita predavanja na temu suzbijanja organizovanog kriminala, a predstavnica NVO ASTRA je održala predavanje o problemu trgovine ljudima u Srbiji. Ovom prilikom osnovana je ACRIMA – AntiKRIMinalnaAkcija, mreža omladinskih organizacija u Srbiji koje žele da se bave borbom protiv organizovanog kriminala i korupcije i za zakonitost.\nGrupa od tridesetak studenata socijalnog rada sa Metropolitan univerziteta iz Kopenhagena, Danska, je posetila ASTRU 23. juna 2010. godine. Ovi studenti, koji studiraju socijalni rad u međunarodnom i interkulturalnom kontekstu, rade na projektu na temu trgovine ljudima, a na dve prezentacije u ASTRI su mogli da saznaju nešto više o samom problemu trgovine ljudima, o stanju u Srbiji u poređenju sa situacijom u Danskoj, kao i o iskustvu ASTRE i ASTRA SOS telefona u prevenciji trgovine ljudima i pružanju pomoći žrtvama tokom njihovog oporavka i socijalne inkluzije. Tri meseca kasnije, krajem novembra, ASTRA je ugostila još jednu grupu studenata sa ovog fakulteta.\nTokom maja, 2010. godine studenti završne godine Kriminalističko-policijske akademije imali su prilike da slušaju predavanja o različitim aspektima suzbijanja trgovine ljudima od Nacionalnog koordinatora, Specijalnog tužioca za organizovani kriminal, predstavnika SBPOK-a i PU Beograd, Službe za koordinaciju zaštite žrtava trgovine ljudima i NVO ASTRA.\nPredstavnice ASTRE su u martu 2010. godine održale predavanje u Gimnaziji u Ćupriji u okviru kampanje „Ljudi su Božiji dar, NE roba“. Kampanju su pokrenule tri učenice ove škole da bi podigle svest mladih o zastupljenosti i značaju ovog problema sa krajnim ciljem da se u budućnosti smanji broj žrtava. Zainteresovani srednjoškolci su na jednodnevnim seminarima kroz bogat program raznolikih radionica, dokumentarnih filmova, prezentacija i predavanja stručnjaka upoznali sam problem, oblike u kojima se javlja kao i zamke trgovaca na koje treba obratiti pažnju.


Ljudi koji primaju pakete i pisma iz Kine nisu izloženi riziku od zaraze novim koronavirusom koji izaziva upalu pluća, saopštila je danas Svetska zdravstvena organizacija.\n- Da, bezbedno je - objavila je SZO na svom Tviter nalogu kao odgovor na pitanje.\n- Ljudi koji primaju pakete iz Kine nisu u riziku da obole od virusa. Na osnovu prethodnih analiza znamo da koronavirusi ne preživljavaju dugo na predmetima kao što su pisma ili paketi - navela je SZO.\nCRNI BILANS Od koronavirusa do sad preminulo 259 osoba, broj obolelih oko 12.000\nDo sada je od koronavirusa preminulo 259 osoba, dok je skoro 12.000 obolelo.\nNAJSMRTONOSNIJI DAN OD POČETKA EPIDEMIJE Broj umrlih od koronavirusa u Kini juče porastao za 97 osoba, ukupno stradalo više od 900 LJUDI\nDramatično spasavanje: Sedmorica rudara izvučena posle 14 DANA POD ZEMLJOM, akcija se nastavlja


Sajam Print 21 na jesen u Zagrebu okuplja grafičku branšu • Print Magazin\nSajam Print 21 na jesen u Zagrebu okuplja grafičku branšu\nDa sajamska industrija itekako pati zbog posledica korona virusa nije više potrebno ni naglašavati. Otkazivanje sajmova škodi ne samo organizatorima, već i izlagačima kojima su sajmovi, uprkos pričama da su sajamska događanja u padu, ipak značajan kanal promocije, a na gubitku su i posetioci jer ostaju bez odlične prilike da na jednom mestu vide tehnologije, rešenja i novosti različitih proizvođača.\nIako epidemiološka situacija ne pokazuje znakove poboljšanja, Print Magazin, uz podršku renomiranih proizvođača tehnologija štampe, distributera, štamparija i korisnika usluga štampe, nastavlja s pripremama grafičkog sajma Print 21, koji je prema njihovim informacijama, branši itekako potreban.\nSajam će se održati od 15. do 17. 9. 2020. godine u Kongresnoj dvorani Zagrebačkog velesajma, a svoje učešće do sada je potvrdilo i rezervisalo izložbene prostore više od 30 kompanija koje će se predstaviti na površini od oko 2000 m2.\nSajam će obuhvatiti sve, od malih aplikacija do velikih formata, s akcentom na sign & promo segment, digitalnu komercijalnu štampu iz tabaka, štampu tekstila, etiketa i drugih malih aplikacija, SRA3 štampu iz tabaka, 3D štampu…\nPored izložbenog, sastavni deo sajma Print 21 biće i konferencijski program koji donosi dve teme: Budućnost sign industrije (svetleće reklame, POS, LED displeji, retail…) i Ambalažu i etikete.\nOsim stručnog konferencijskog dela, sva tri dana održaće se i Wrap takmičenje u okviru koga će se predstaviti najbolji wraperi, majstori svog zanata, a za najuspešnije, sponzori obezbeđuju i vredne nagrade, a tu su još i male radionice: fabrika majica i fabrika svetlećih reklama.\nUz poštovanje svih epidemioloških mera i preporuka koje smo zatražili od Hrvatskog zavoda za javno zdravstvo, a o čemu ćemo vas obaveštavati u našim narednim newsletter-ima, verujemo da je Print 21 prilika da grafička branša predstavi trendove i novosti i na taj način barem malo lakše prebrodi nimalo jednostavnu situaciju u kojoj se, zajedno sa svim drugima, našla.\nZa sve posetioce ulaz će kao i uvek biti besplatan, naravno, uz prijavu putem naše web stranice.


Aleksandru Obradoviću su ugrožena radna i ljudska prava | Kolubarske\nUzbunjivač iz Krušika Aleksandar Obradović je po oslobađanju iz Centralnog zatvora bio u tromesečnom kućnom pritovoru, koji mu je, rešenjem beogradskog Višeg suda, ukinut 18. decembra prošle godine, ali na svoje radno mesto u Krušiku nije vraćen, već je i dalje pod suspenzijom.\nNa pitanje novinara da li je neko na sastanku predstavnika ASNS sa rukovodstvom Krušika pomenuo "makar u šali" Aleksandra Obradovića, predsednica ASNS Ranka Savić odgovara potvrdno i dodaje "ne u šali nego je pomenut vrlo ozbiljno".\nKako je rekla, ona je jedini predstavnik sindikata koji već drugi put jasno i precizno postvalja pitanje Aleksandra Obradovića i njegove suspenzije sa posla koju smatra nezakonitom.\n- Ne ulazeći u politiku, Aleksandra Obradovića gledam kao radnika, smatram da potpuno mimo bilo kog zakona, bilo kog prava i pravde taj čovek mesečno prima 18 hiljada dinara. Tražila sam pojašnjenje po kom osnovu je on suspendovan sa posla s obzirom na to da nije pokrenut krivični postupak, dakle zakonski nema nikakvog osnova. Ja razumem da poslodavac ne želi Aleksandra Obradovića u fabrici, ali onda treba da ga plaća sto posto sve dok se ili ne pokrene krivični postupak ili se ne donese neka presuda u vezi sa njim. Ovo sada je ugrožavanje i radnih i ljudskih prava Aleksandra Obradovića – naglasila je Ranka Savić.\nOdgovor ruovodstva je da čekaju tužilaštvo, ali nisu rekli da li imaju saznanja o tome dokle je stigla istraga i koliko će još dugo čekati tužilaštvo, a to može da potraje godinama.\nKrivična istraga koja se protiv Aleksandra Obradovića vodi od 20. septembra i posle koje tužilac treba da odluči da li će da podigne optužnicu ili da je odbaci, i dalje traje i na neki način je zamrznuta zbog vanrednog stanja, izjavio je pre četiri meseca za "Danas" advokat Vladimir Gajić, koji zastupa Obradovića.\nAfere bez epologa Pre 1 dan 10 sati


Salt & Water: Nagrada za preduzetništvo!\n02. Aug 2016.\nNovosadski studio Salt & Water, specijalizovan za arhitekturu i dizajn, osvojio je još jednu u nizu nagrada za kreativno poslovanje.\nPočetkom meseca, Klaster kreativnih industrija Vojvodine je ovom studiju dodelio nagradu za „Najbolju kreativnu biznis ideju” u okviru projekta Serbia Startup. Nagrada je dodeljenja u okviru takmičenja „Kreativni biznis kap Srbija” i posvećena je inovativnom projektu ovog studija, specijalnim katamaranima apartmanima za unutrašnje vode.\nOvo takmičenje deo je velike internacionalne mreže kreativnih industrija, a Srbija je samo jedna od preko 40 zemalja koje na njemu učestvuju. Nakon što svaka zemlja odabere svog predstavnika, svetsko prvenstvo će se održati krajem godine u Kopenhagenu.\nNa istom događaju, studiju je uručena i nagrada za preduzetništvo. Tim studija Salt & Water naglašava da im to predstavlja veliku čast, budući da je godina 2016. u Srbiji proglašena upravo godinom preduzetništva.\nOvog avgusta, Salt & Water studio slavi pet godina postojanja, a tokom tog perioda ovom studiju su uručene čak četiri nagrade za preduzetništvo u Srbiji i regionu. Salt & Water je u ovom periodu osvojio nekoliko prestižnih internacionalnih nagrada za arhitekturu i dizajn, među kojima se ističe prestižna „Millennium Yacht Design Award (MYDA 2015)” koju je studio osvojio upravo za ovaj isti projekat.\nStudio trenutno pregovara sa zainteresovanim investitorima o pokretanju proizvodnje u Srbiji, ne bi li ova sjajna ideja bila pretočena u stvarnost. Zainteresovani kupci raspituju se o projektu iz svih delova sveta.\nLuksuzni katamarani apartmani dizajnirani su sa namerom da skrenu pažnju na turistički potencijal unutrašnjih voda - jezera, kanala i reka. Javnost je prvi put imala priliku da se upozna sa ovim dizajnom prošle godine kada je studio zvanično objavio projekat. U pitanju su inovativno dizajnirani katamarani koji se vrlo lako mogu odvojiti od doka i voziti pri maloj brzini. Na ovaj način gosti sami mogu da odaberu lokaciju za odmor, ali i da što podrobnije istraže okolinu.\nPored toga, inovativni dizajn enterijera omogućava korisnicima da se u katamaranu kreću znatno lakše nego u sličnim plovilima, te predstavlja odličan izbor za porodice sa decom ili starije ljude. Katamarani apartmani su ekološki i zato se mogu koristiti i na zaštićenim vodnim površinama.\nViše na oficijelnom sajtu ovde\nOčekujte 16. Festival uličnih svirača!\nKako da prepoznate emotivne manipulatore?\nU životu, bilo poslovnom ili privatnom, nailazimo na emotivne manipulatore. Prosto je zastrašujuće koliko je takvim ljudima lako da se poigravaju tuđi...\n„Jazz and Soul” Kirejeva i Janga\nRoj Jang i Oleg Kirejev, izvođači džeza, bluza i soula, sviraće u subotu, 5. maja od 20 sati u Studentskom kulturnom centru u Beogradu.\nAnđela Pešikan - Izaberi svoju zvezdu na nebu!\nAnđela Pešikan ima 17 godina i učenica je Železničko-tehničke škole u Beogradu. Kroz priču o nesvaki...\nAutor Tamara Mirčetić\nMnoge kompanije ulažu veliki novac u zbližavanje zaposlenih kroz zajedničke aktivnosti. Sa druge str...